RMK-12: Jangan sekadar retorik

Bertemakan ‘Keluarga Malaysia Makmur, Inklusif, Mampan’, Perdana Menteri Dato’ Sri Ismail Sabri Yaakob telah membentangkan Rancangan Malaysia ke-12 (RMK-12) di Dewan Rakyat pada 27 September lalu.

Rancangan ini bermatlamat mengembalikan semula momentum pertumbuhan ekonomi dan mencapai matlamat pembangunan jangka panjang negara.

Terdapat tiga tema utama RMK-12 iaitu berkaitan menjana semula ekonomi, Memperkukuh Keselamatan, Kesejahteraan, dan Inklusiviti dan melonjakkan kemampuan.

Sebagaimana menurut dokumen RMK-12 yang diterbitkan Unit Perancang Ekonomi (EPU), pertumbuhan ekonomi mampan mampu merealisasikan pengagihan ekonomi secara lebih adil, saksama serta inklusif.

Tidak terkecuali, ia dikatakan mampu menyediakan taraf hidup yang lebih baik kepada semua rakyat Malaysia, tanpa mengira kumpulan pendapatan, etnik serta wilayah.

RMK-12 ini juga merangkumi strategi dan inisiatif bagi memelihara keselamatan dan kedaulatan negara. Tentunya ini adalah amat penting bagi memastikan pembangunan sosioekonomi yang mampan.

Tema tersebut turut disokong dan diperkukuhkan oleh empat pemangkin dasar, iaitu – membangunkan bakat masa hadapan; mempercepat penerimagunaan teknologi dan inovasi; menambah baik ketersambungan dan infrastruktur pengangkutan; serta memperkukuh perkhidmatan awam.

“Pelbagai pembaharuan yang dibawa dalam RMK-12 akan menjadikan Malaysia sebuah negara berpendapatan tinggi dan mempunyai kualiti hidup yang lebih baik pada tahun 2025,” kata Ismail Sabri membentangkan rancangan tersebut.

Menyoroti RMK-11 lalu, dapat dilihat bagaimana tidak semua perkara yang dirancang oleh kerajaan terdahulu dapat direalisasikan.

Walaupun kerajaan memiliki pelbagai sumber dan kuasa, tidak semua perkara yang dirancang boleh dilaksanakan atau disempurnakan kerana sifat dasar awam yang terdedah kepada pelbagai pembolehubah, terutama berkaitan kewangan.

Akan tetapi, itu bukanlah indikator atau alasan untuk kerajaan di bawah pimpinan  Perdana Menteri ini tidak melaksanakan apa yang dirancangkan dalam RMK-12 ini.

Jangan ia sekadar ‘gula-gula’ atau retorik saja.

“Agak mudah untuk merancang, tetapi tidak mudah dilaksanakan,” memetik kata-kata Ahli Parlimen Langkawi Tun Dr Mahathir Mohamad ketika sesi perbahasan RMK-12 hari ini.

Bermula pada tahun 1965, Rancangan Malaysia (RM) telah dibentangkan setiap lima tahun dan mempunyai naratifnya tersendiri. Boleh jadi, ada dalam kalangan kita yang mengambil kisah tentangnya atau sebaliknya.

Melalui RM ini juga, ia mampu memberikan sedikit harapan kepada banyak pihak dan pada masa sama ia juga berpotensi membuatkan kita bersikap anjal sesuai dengan ketidaktentuan yang berlaku.

RMK-12 dan Belanjawan 2022 nanti tentulah bukan ‘penawar’ yang boleh menyelesaikan semua permasalahan yang ada. Namun, ia adalah sebagai momentum perubahan ke arah yang lebih baik, jika itu yang disasarkan oleh kerajaan kini.

RMK-12 dan Belanjawan 2022 adalah kesempatan terbaik untuk kerajaan ini melakarkan pembaikan serta mengembalikan semula kepercayaan serta keyakinan rakyat terhadap kerajaan ini.

“Fokus dalam merancakkan ekonomi akan tertumpu kepada usaha mengembalikan semula momentum pertumbuhan kesemua sektor ekonomi dan mewujudkan sumber pertumbuhan baharu,” kata Perdana Menteri itu lagi.

Menurut beliau lagi, kerajaan mahu melihat sektor swasta kembali memainkan peranan lebih besar bagi membantu negara memacu pertumbuhan ekonomi.

“Sehubungan ini, saya memberi jaminan bahawa kerajaan akan mengurangkan kerenah birokrasi, menyediakan infrastruktur yang berkualiti dan berdaya harap, memperkukuh ekosistem bagi menyokong pelaburan swasta dan membangunkan tenaga kerja mahir,” katanya.

Perdana Menteri berkata, dalam tempoh lima tahun 2021-2025, pertumbuhan Keluaran Dalam Negara Kasar (KDNK) disasarkan pada kadar 4.5 hingga 5.5 peratus setahun.

Terdahulu dalam status Facebook, Bekas Menteri Perdagangan Antarabangsa dan Industri, Tan Sri Rafidah Aziz menyifatkan RMK-12 sebagai tidak mempunyai asas yang kukuh, sebaliknya hanya menumpukan kepada perkara biasa yang sudah boleh dijangka.

Beliau turut mengakui terkejut dengan intipati RMK-12 yang pada sangkaannya akan memberi tumpuan kepada aspek pemulihan negara dalam semua aspek.

Ayuh kita lihat, adakah RMK-12 ini bertepatan dengan konsep Keluarga Malaysia? Kerana jika dilihat, RMK-12 ini dijangka memberi keutamaan kepada aspek kebajikan, perlindungan sosial dan projek-projek berpaksikan rakyat yang menjadi keutamaan berbanding projek mega baharu.

Tentunya harapan kita semua, ia bukan sekadar rancangan di atas kertas, tetapi pihak kerajaan berusaha menjadikan ia sebagai realiti setelah hampir dua tahun negara dilanda pandemik dan rakyat berusaha bangkit membaik pulih lompong-lompong yang ada.

Dalam pada itu, seharusnya Perdana Menteri membatalkan agenda membaik pulih Kompleks Seri Perdana itu. Sebagaimana kata Pengerusi Pertubuhan Ilmuwan Dan Cendekiawan Muslim Malaysia (ILMAN), Dr Syazalie Hirman dalam satu hantarannya:

“Saya amat yakin sesiapa pun yang benar-benar beriman dengan agama suci ini tidak akan pernah meredai perkara seperti ini.”

Tambahnya lagi, rakyat biasa hendak beli rumah tidak sampai setengah juta ringgit pun tidak mampu, ini naik taraf kediaman saja pun sampai RM30 juta.

Di mana keprihatinan yang dicanangkan dengan slogan KELUARGA MALAYSIA itu wahai Perdana Menteri? Masih ramai lagi rakyat negara ini sangat susah, hidup mereka tidak menentu.

Terbaru kerajaan mengesahkan bahawa kos naik taraf tersebut sebenarnya lebih lagi, RM38.5 juta!! Angka ini bukan sedikit. Berapa ramai lagi rakyatmu yang lapar setiap hari, sudahkah dikira jumlahnya?

Lebih setengah juta golongan M40 sudah jadi B40, kadar pengangguran pula meningkat, sudah tuntaskah langkah-langkah pembelaannya?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tom Yum in the mamak shop: Turning threats to opportunities

Nope, the cooks are not mamak. Instead, they are from southern Thailand or locals. The mamak foods are still dominant though (otherwise, it would not be a mamak shop!).

What is interesting though is the entrepreneurial spirit demonstrated by the restaurant operators. Instead of treating tom yum dishes as threats, these operators turn the dishes to opportunities and partner with the cooks, creating win-win situations thus capturing another market segment that would have otherwise gone elsewhere.

For within families or circle of friends, there are a mix of taste buds – while some prefer the mamak foods, the rest are not as fond. Marrying the two rather distinct tastes under one roof is thus a pretty brilliant idea for the business.

Apply the same concept to our diverse society today, where every potential issue can often be fanned with racial or religious sentiments. We certainly can learn a thing or two from the case of tom yum in the mamak shop.

A lesson of changing perceived threats or differences to opportunities. Despite the stark differences between the two dishes, both coexist under one roof peacefully.

On the same note, can we achieve unity in our beloved country? A tall order considering the current wave of populism with fake news abound.

A delicate balance indeed, considering the various forms of education systems we have in this country. Fluency in Bahasa Malaysia must surely be one of the key unifying factors.

Many Chinese-owned businesses are very good at turning differences to opportunities where products or services offered with the Malays being the largest segment of the customer base.

Our neighbouring Thailand is yet another prime example at it leads the way in capitalising the halal market even though majority of Thais are non-Muslims.

Scared of Islam? Why not try to understand what are the tenets and practices in Islam? Halal food is a classic example, but there are certainly other opportunities.

If you are non-Muslim Malaysians, you can’t run away from dealing with Islam and the Muslims. After all, Islam is the religion of the federation.

Despite bad press about Islam, why billions of people worldwide are still holding on to the belief? What is unique with the Malaysian version of Islam – both the good and bad faces?

If we are serious about the future of this country, we must learn to embrace our differences while still maintaining mutual respect for each other. Perceived threats and differences should be turned to opportunities to promote harmony and wellbeing in our society.

Reciprocity is key where there must be proactive actions from all sides to reach out to those of different religion or ethnicity. There must not be a winner takes all or kiasu mentality if we are to progress as a nation.

And, in the turbulent world with many uncertainties, who knows Malaysia can be a model of harmonious nation for other countries to emulate?

Author, Mohammad Abdul Hamid, is a public policy consultant, founder of Behavioural Insights Consultancy & YDP IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


5,000 meriahkan Aidilfitri Harmoni

Para tetamu terdiri daripada saudara baru, orang kelainan upaya (OKU), warga emas juga masyarakat orang asli dari Desa Temuan Bukit Lagong, masyarakat bukan Islam dan ramai lagi.

Dalam majlis yang dirasmikan oleh Timbalan Perdana Menteri, Datuk Seri Dr Wan Azizah Wan Ismail, beliau mengingatkan semua pendakwah untuk sentiasa memperbaiki dan menghiasi diri dengan akhlak yang baik supaya dapat mengurangkan jurang antara sesama manusia.

Beliau juga mengakui bahawa tugasan pendakwah adalah amat berat dan seharusnya pendakwah menitikberatkan teladan yang baik bagi memastikan dakwah yang berkesan terhasil untuk menarik mereka yang bukan Islam.

Majlis sambutan ini telah dianjurkan bersama oleh Gabungan Dakwah Malaysia (GDM, Gabungan Pertubuhan Bukan Kerajaan NGO (ACCIN) dan Gabungan Ahli Sunnah Malaysia (GASMA) dengan kerjasama dan tajaan lebih 100 NGO lain.

NGO-NGO tersebut antaranya Hidayah Centre Foundation, HALUAN, Persatuan Belia Harmoni Malaysia, Persatuan Cina Muslim Malaysia (MACMA), Pertubuhan IKRAM Malaysia (IKRAM) dan Pertubuhan Kebajikan Islam Malaysia (PERKIM).

Rangkaian Restoran Mohd Chan telah menaja jamuan makanan utama dalam majlis tersebut dengan menyediakan mi kari, nasi beserta masakan Cina Muslim, dim sum, pau dan pelbagai lagi. Selain itu, gerai-gerai NGO lain juga turut sama menyediakan makanan seperti sate, lemang periuk kera, rendang, ketupat, nasi lemak, kek dan kuih-muih.

Pelbagai acara menarik juga telah diadakan sepanjang majlis diadakan dengan melibatkan penyertaan pelbagai etnik dan kebudayaan antaranya tarian singa, peragaan pakaian mengikut syariat pelbagai budaya dan persembahan nasyid kanak-kanak.

Selain itu, Pengerusi GDM, Hj Nicholas Sylvester Muhammad Abdullah telah menyampaikan bantuan kerusi roda kepada rumah-rumah kebajikan orang tua.


Kecam undang-undang rasis Israel

“Undang-undang ini akan menguatkan lagi polisi rasis Israel ke atas 1.8 juta rakyat Arab Palestin yang masih tinggal dalam wilayah Palestin 1948 (Israel hari ini) dan 3 juta rakyat Arab Palestin di Tebing Barat dan Baitulmaqdis.”

“Bahkan, ia menafikan sekaligus hak 6.4 juta pelarian Palestin untuk pulang ke tanah air mereka,” kata Pengerusi MyCARE, Prof. Madya Dr. Hafidzi Mohd Noor.

Tambah beliau, undang-undang ini antara lain menggugurkan bahasa Arab sebagai bahasa rasmi, mengesahkan kedudukan Baitulmaqdis sebagai ibu negara Israel, membuka seluas-luasnya pintu penghijrahan masuk beramai-ramai orang Yahudi ke Israel, melindungi dan menggalakkan pembangunan penempatan haram Yahudi dan memberi hak eksklusif ke atas Palestin kepada bangsa Yahudi.

“Undang-undang ini tidak lain dan tidak bukan bertujuan untuk terus meminggir dan mendiskriminasi rakyat Arab Palestin, menggalakkan penghijrahan keluar dan mengurangkan jumlah penduduk Arab Palestin bagi menjayakan ‘Perjanjian Abad Ini’ (Deal of the Century) yang dicanang-canangkan oleh Presiden Trump dan puak Zionis,” jelas Dr Hafidzi.

Tegas beliau, MyCARE menyeru Pertubuhan Bangsa-bangsa Bersatu (PBB), Kesatuan Eropah (EU), Pertubuhan Persidangan Islam (OIC) dan Liga Arab untuk mendesak Israel menarik-balik undang-undang rasis ini yang bertentangan dengan undang-undang, konvensyen dan resolusi antarabangsa.

Beliau turut menggesa kerajaan Pakatan Harapan yang baru untuk segera melaksanakan janji manifesto mereka untuk membela nasib rakyat Palestin daripada kekejaman Zionis Israel melalui saluran diplomatik dan forum-forum antarabangsa.

“MyCARE mengajak seluruh rakyat Malaysia untuk terus bersama mempertahankan hak rakyat Palestin yang tertindas melalui pelbagai inisiatif sama ada perhimpunan aman, memorandum bantahan dan pemerkasaan kempen Boycott, Divestment and Sanctions (BDS) di Malaysia.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


JKP IKRAM bertemu Syeikh Raissouni

Pertemuan ini bertujuan mengeratkan hubungan silaturahim dan mahabbah antara IKRAM dan kesatuan tersebut serta saling bertukar pandangan sekitar perkembangan dunia Islam masa kini.

IKRAM turut berkongsi pandangan mengenai visi IKRAM untuk membangunkan Negara Rahmah di Malaysia sementara Syeikh al-Raissouni memberikan pandangan mengenai maqasid syariah dan aplikasinya di negara-negara Islam.

Mewakili JKP IKRAM, Presiden Dr Hj Mohd Parid Sheikh Ahmad melahirkan penghargaan kepada Syeikh al-Raissouni atas kesudian bertemu dan berkongsi pandangan dalam rangka lawatan dakwahnya di Malaysia.


Merealisasikan sebuah pembebasan

Pada 16 dan 17 November tahun lalu, gerakan Hamas dan Fatah telah mengadakan pertemuan di Kaherah bagi membincangkan usaha untuk mencapai perdamaian dalaman dan menamatkan persengketaan.

Kedua-dua gerakan tersebut juga telah mengadakan pertemuan pada bulan September lalu di kota Istanbul, Turki, yang mana mereka sepakat mengenai visi, yang akan disampaikan untuk dialog nasional yang komprehensif dengan penyertaan rakyat Palestin.

Namun, usaha-usaha tersebut kemudian terhenti dan kedua-dua gerakan tersebut bertukar pandangan mengenai siapa yang bertanggungjawab untuk menghalang usaha pendamaian. Hinggakan pada 25 November, Fatah mengatakan bahawa dialog pendamaian Palestin tidak berjaya kerana tidak setuju dengan Hamas mengenai tarikh pilihan raya.

Pemilihan di negara Palestin kali terakhir untuk Majlis Perundangan diadakan pada awal tahun 2006 dan gerakan Hamas menang majoriti, sementara setahun sebelumnya pemilihan presiden pula pada 2005, Mahmoud Abbas menang.

Hamas ingin akhiri perpecahan, jalinkan kerjasama

Pada 2 Januari baru-baru ini, Mahmoud Abbas mengumumkan bahawa beliau menyambut baik isi surat yang diterima daripada Ketua Biro Politik Hamas, Ismail Haniyeh bagi mengakhiri perpecahan dan mengadakan pilihan raya.

Agensi Berita Rasmi Palestin (WAFA) melaporkan bahawa mesej yang Haniyeh sampaikan kepada Abbas adalah untuk mengakhiri perpecahan dan membangunkan kerjasama bagi mencapai perpaduan nasional melalui pilihan raya demokratik dengan perwakilan berkadar penuh, pemilihan perundangan, presiden dan dewan nasional.

Abbas menegaskan komitmennya untuk membangunkan kerjasama dan perpaduan nasional serta memutuskan untuk mengundang ketua Jawatankuasa Pemilihan Pusat, Hanna Nasser bagi membincangkan prosedur yang harus diikuti untuk mengeluarkan keputusan pemilihan menurut undang-undang.

Abbas mengucapkan terima kasih kepada Mesir, Qatar, Turki, Rusia dan Jordan yang menyumbang usaha baik mereka untuk merapatkan sudut pandang. Pada Jumaat lalu, Haniyeh mengungkapkan dalam kenyataannya bahawa ada usaha baru untuk memulakan kembali dialog nasional bagi mencapai perdamaian nasional.

“Terdapat usaha baru untuk meneruskan dialog nasional untuk mencapai perdamaian dan perpaduan nasional,” sebagaimana yang dinyatakan Haniyeh dalam kenyataan tersebut.

Harakah al-Muqawamah al-Islamiyyah atau lebih dikenali sebagai Hamas, bermaksud Gerakan Pembebasan Islam ialah sebuah gerakan yang telah ditubuhkan pada tahun 1987, yang asalnya dipelopori oleh Ikhwanul Muslimin dari Mesir yang sentiasa menyalurkan bantuan kepada perjuangan Palestin sejak Perang Arab-Israel 1948.

Selepas Perang Arab-Israel, Ikhwanul Muslimin mula bergerak di Gaza dan Tebing Barat. Hingga pada tahun 1987, Hamas ditubuhkan dan Sheikh Ahmed Yassin dilantik sebagai pemimpin utamanya iaitu sebagai Mursyid Am. Ideologi gerakan ini agak berbeza dengan pertubuhan lain sebab mereka membawa Islam dan jihad dalam gerakan mereka.

Bagi Hamas, perjuangan membebaskan Palestin adalah tanggungjawab semua umat Islam di dunia ini. Hamas juga yakin bahawa perjuangan menentang Zionis adalah perjuangan untuk hidup dan bukannya hanya merebut sebuah negara.

Berbeza dengan Hamas, Fatah ditubuhkan lebih awal iaitu pada tahun 1959 oleh Yasser Arafat dan rakan-rakannya. Pertubuhan ini telah mula menyertai politik pada tahun 1965 dan selepas itu menyertai Palestine Liberation Organization (PLO) pada tahun 1967, sebuah gabungan pelbagai parti dan organisasi di Palestin.

Penubuhan Fatah pada awalnya turut dipengaruhi oleh Ikhwanul Muslimin. Namun, apabila Fatah banyak bergantung dengan sokongan negara-negara Arab lain, ideologinya mula berubah kepada sekular dan nasionalis. Akhirnya pada tahun 1960, Ikhwanul Muslimin mengisytiharkan untuk menentang dasar Fatah dan kerana aitulah tercetusnya perpecahan pertama antara para pejuang Palestin.

Perbezaan ideologi antara Fatah dan Hamas menjadikan dua gerakan ini berkonflik. Hamas dengan sikapnya yang tidak sesekali berlembut dengan Israel, berbeza dengan Fatah yang banyak berlembut dengan Israel.

Sedarkah kita bahawa keadaan di Palestin tidak pernah aman sejak negara haram Israel ditubuhkan pada tahun 1948? Dan sejak itulah rakyat Palestin berjuang untuk membebaskan tanah air mereka.

Menurut pensyarah di Jabatan Sejarah Universiti Malaya, Dr Abu Hanifah Haris, konflik awal antara Hamas dan Fatah adalah ketika PLO (yang dikuasai Fatah) menerima resolusi Perjanjian Damai Madrid 1991. Hasilnya, Israel menarik balik status pengganas terhadap PLO.

“Kemuncak ketegangan Fatah-Hamas berlaku pada 1993 apabila PLO menandatangani Perjanjian Damai Oslo antara PLO dan Israel. Tindakan tu dilihat bercanggah dengan pandangan majoriti rakyat Palestin, termasuk Hamas yang melihat bahawa kerjasama dengan Israel adalah sia-sia dan mengkhianati kepercayaan rakyat Palestin terhadap PLO.”

Realitinya, rundingan antara Fatah dan Hamas telah bermula sejak tahun 2011 dan terus bersambung sampai tahun 2014. Setelah banyak kali cubaan, akhirnya pada 2014 Fatah dan Hamas bersetuju untuk adakan perjanjian damai dan tubuhkan kerajaan campuran.

Sebenarnya yang perlu diperkuatkan ialah perpaduan, kerjasama dan kesatuan antara rakyat. Boleh jadi kerana kelemahan negara-negara Arab dan kelemahan umat Islam sendiri, maka tercetuslah konflik yang berlaku antara Fatah dan Hamas ini.

Bersama-samalah kita doakan semoga usaha-usaha yang dilakukan kali ini membuahkan hasil yang lebih baik untuk rakyat Palestin demi mempertahankan kiblat pertama umat Islam ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Didik, hilangkan rasa takut anak ke hospital

Program anjuran bersama Royal Guest House dan Majlis Perbandaran Kota Bharu Bandar Raya Islam (MPKB-BRI) di bawah program besar “Kota Bharu Kita Punya” bertujuan menghilangkan rasa takut kanak-kanak apabila pergi ke hospital selain mendidik dan memberi kesedaran kepada mereka.

YAM Tengku Dato Abdul Halim al-Haj Ibni Almarhum Sultan Ibrahim yang merupakan Tengku Laksamana Kelantan telah mencemar duli merasmikan program ini.

“TBH ini berkonsepkan aktiviti kanak-kanak membawa teddy bear masing-masing pergi berjumpa doktor, doktor gigi, ahli nutrisi, melakukan X-ray dan MRI, berzumba bersama teddy bear, bagaimana melindungi teddy bear daripada pedofilia dan banyak lagi,” ujar pengarah program.

“Di booth Teddy Be Safe, kanak-kanak disajikan dengan aktiviti-aktiviti interaktif yang menarik, antaranya aktiviti Emotion Hopscotch (teng teng) dan Emotion Board Game.”

Melalui aktiviti ini jelasnya, kanak-kanak dapat lebih mengenali setiap jenis perasaan dan boleh membezakannya apabila berlaku kecemasan.

“Sambil bermain aktiviti tersebut, mereka juga diminta untuk meluahkan dan menceritakan apa yang menyebabkan mereka berperasaan sedih, gembira, takut, marah dan lain-lain,” katanya.

Selain itu, turut disediakan slot Kenali Perasaan, Diri Saya Hak Saya, Sentuhan Selamat vs Tidak Selamat yang melibatkan aktiviti bersama teddy bear masing-masing.

“Untuk anak-anak yang meniti usia remaja pula, disediakan aktiviti Roda Kehidupan untuk menguji kefahaman tentang baligh, slot Meniti Usia Baligh dan slot Bahaya Pornografi iaitu sebahagian daripada modul MAP.”

Beliau berkata, sepanjang dua hari berprogram, banyak respons positif yang diterima oleh pihak MAP dan diharapkan usaha kecil ini memberi perubahan yang besar kepada masyarakat.

“Ayuh, bersama-sama kita membina masyarakat yang lebih sejahtera, holistik dan kuat jati diri demi masa depan generasi akan datang.”

Turut membantu menjayakan booth Teddy Be Safe ini ialah sukarelawan mahasiswa daripada USM.


Kematian Shireen Abu Akleh: Tembakan Dari Arah Tentera Israel

Kerajaan Amerika Syarikat (AS) telah mengembalikan peluru yang membunuh wartawan Al Jazeera, Shireen Abu Akleh kepada Pihak Berkuasa Palestin (PA), menurut Menteri Kehakiman Palestin, Mohammed al-Shalaldeh.

Sebelumnya, penduduk Palestin telah menyerahkan peluru itu kepada pihak berkuasa AS pada Sabtu, hampir dua bulan selepas pembunuhan wartawan Palestin-Amerika di Jenin di Tebing Barat, selepas pertikaian antara Israel dan Palestin berhubung siasatan pembunuhannya pada 11 Mei lalu.

PA dan Al Jazeera menuduh tentera Israel melepaskan peluru maut ke arah Shireen, manakala tentera Israel mengatakan bahawa pembunuhan itu disebabkan oleh peluru rambang daripada lelaki bersenjata Palestin atau oleh seorang askar Israel yang mensasarkan kepada seorang lelaki bersenjata Palestin.

Siasatan yang dijalankan oleh lima media termasuk CNN menunjukkan bahawa peluru itu datang dari lokasi di mana tentera Israel ditempatkan, dan siasatan tidak menunjukkan sebarang bukti kehadiran lelaki bersenjata Palestin berhampiran Sherine apabila peluru itu mengenainya.

Selain itu, Pejabat Hak Asasi Manusia Pertubuhan Bangsa-Bangsa Bersatu (PBB) mencapai kesimpulan yang sama sebagaimana penyiasatan akhbar.

Palestin enggan membuka siasatan bersama dengan Israel, dengan mengatakan mereka tidak mempercayai Israel, tetapi akhirnya menyerahkan peluru itu kepada AS pada minggu lalu.

Penduduk Palestin berkata, tembakan berlaku di kedutaan AS di Baitulmaqdis, tetapi jurucakap tentera Israel berkata pada Ahad bahawa Israel sedang menjalankan siasatan.

“Penyiasatan akan dilakukan oleh Israel, dengan peluru itu kekal sepanjang tempoh itu. Ia berada dalam simpanan seorang jeneral kanan Amerika yang berada di Israel dan akan hadir sepanjang tempoh siasatan,” ujar wakil tentera, Ran Koshav.

Keluarga Shireen Abu Akleh berkata, mereka mencurigai bahawa pemeriksaan AS terhadap peluru yang membunuhnya tidak dapat diputuskan.

Dalam satu kenyataan yang dikeluarkan pada Isnin selepas pengumuman Amerika bahawa sasaran peluru itu tersasar, keluarga itu menyifatkannya sebagai percubaan pihak Israel untuk mencipta cerita yang memihak kepada mereka.

“Tumpuan pada ‘peluru tersasar’ dan ia adalah percubaan pihak Israel untuk mencipta naratif yang memihak kepada mereka, seolah-olah ini adalah sejenis unit polis yang boleh diselesaikan dengan pemeriksaan forensik di sepanjang tempoh penyiasatan tempat kejadian,” ujar keluarganya.

Mereka turut menganggap bahawa penyiasat AS yang tidak dikenal pasti dalam kenyataan itu percaya bahawa peluru tersebut datang dari tapak tentera Israel.

“Semua bukti yang ada menunjukkan bahawa seorang warganegara Amerika telah dibunuh secara tidak adil oleh kerajaan asing yang menerima berbilion dolar dalam bantuan ketenteraan AS setiap tahun untuk mengekalkan pendudukan tentera yang lama dan berakar umbi terhadap berjuta-juta rakyat Palestin,” kata keluarga Abu Akleh.

Sebagai tindak balas kepada kenyataan dan komen AS awal Isnin bahawa pembunuhan itu tidak disengajakan, keluarga itu berkata, pengumuman itu adalah penghinaan kepada keluarga Shireen dan mengabaikan sejarah serta konteks sifat kejam juga ganas yang merupakan penjajahan tentera paling lama dalam sejarah moden (merujuk kepada Israel).

“Kami berharap pihak berkuasa AS yang berkaitan seperti FBI akan membuka kes siasatan pembunuhan sama seperti yang mereka lakukan dalam kes biasa apabila warga AS dibunuh di luar negara.”

Mereka menyeru Amerika Syarikat untuk menjelaskan sejauh mana dana Amerika terlibat dalam pembunuhan Shireen Abu Akleh dan mengulangi gesaan mereka supaya negara itu menjalankan siasatan terbuka, telus dan menyeluruh.

Dalam konteks berkaitan, Peguam Negara Palestin menolak keputusan yang diumumkan oleh Jabatan Negara AS berhubung penyiasatan peluru yang membunuh Shireen Abu Akleh.

Pendakwaan awam berkata bahawa dalam kes ini, perlunya pihak berkuasa yang berwibawa untuk menjalankan penyiasatan dan sebarang hasil siasatan yang dijalankan oleh mana-mana pihak lain tidak mengikat mereka secara sah.

“Berdasarkan penyiasatan, Israel perlu tanggungjawab sepenuhnya atas pembunuhan yang disengajakan itu dan pihaknya akan berusaha untuk menyelesaikan prosedur undang-undang untuk mendakwa Israel di mahkamah antarabangsa.”

Menteri Kehakiman Palestin, Mohammed al-Shalaldeh memberitahu Al Jazeera pada petang Ahad bahawa pegawai AS telah mengembalikan peluru itu.

Seorang pegawai AS sebelum ini dilaporkan telah mendesak rakyat Palestin untuk memberikan peluru yang membunuh Shireen Abu Akleh pada minggu lalu.

Ketika ditanya mengenai perkara itu, seorang jurucakap Jabatan Negara AS berkata:

“Kami telah menyatakan pandangan kami dengan jelas kepada Israel dan Pihak Berkuasa Palestin bahawa Amerika Syarikat menjangkakan penyiasatan menyeluruh, telus dan tidak berat sebelah serta bertanggungjawab ke atas pembunuhan Shireen Abu Akleh.”

Terdahulu pada Jun lalu, seramai 24 senator AS menyeru agar AS terlibat secara langsung dalam siasatan kes pembunuhan Shireen Abu Akleh.

Dalam surat kepada Presiden Joe Biden yang merancang untuk melawat Israel dan Tebing Barat akhir bulan ini, mereka menulis;

“Jelas bahawa kedua-dua pihak di lapangan tidak mempercayai pihak lain untuk menjalankan siasatan yang boleh dipercayai dan bebas. Oleh itu, pada ketika ini , kami percaya bahawa satu-satunya cara untuk mencapai matlamat ini ialah Amerika Syarikat terlibat secara langsung dalam siasatan kematian Shireen Abu Akleh.”

Jurucakap Jabatan Negara AS, Ned Price berkata, selepas analisis forensik yang sangat terperinci, pemeriksa bebas, pihak ketiga, sebagai sebahagian daripada proses yang diawasi oleh Penyelaras Keselamatan AS (USSC), tidak dapat mencapai kesimpulan muktamad mengenai asal-usul peluru yang membunuh wartawan Palestin-Amerika, Shireen Abu Akleh.

“Pakar balistik mendapati peluru itu rosak teruk, yang menghalang satu kesimpulan yang jelas,” jelasnya.

Dalam satu kenyataan pada Isnin, Price berkata, sebagai tambahan kepada analisis forensik dan balistik, USSC telah diberikan akses penuh oleh kedua-dua penyiasatan Pasukan Pertahanan Israel (IDF) dan Pihak Berkuasa Palestin (PA) sejak beberapa minggu lalu.

“Dengan meringkaskan kedua-dua penyiasatan, USSC membuat kesimpulan bahawa tembakan dari kedudukan IDF berkemungkinan bertanggungjawab atas kematian Shireen Abu Akleh,” tambahnya.

Menurut Price, USSC tidak menemui sebab untuk mempercayai bahawa pembunuhan ini adalah disengajakan, sebaliknya ia akibat daripada keadaan tragik semasa operasi ketenteraan yang diketuai oleh tentera Israel terhadap pihak Jihad Islam Palestin pada 11 Mei 2022 di Jenin, yang menyusuli beberapa siri serangan ‘pengganas’ di Israel.

“Amerika Syarikat menghargai dan terus menggalakkan kerjasama antara Israel dan Pihak Berkuasa Palestin dalam kes penting ini. Kami akan terus terlibat dengan Israel dan Pihak Berkuasa Palestin dalam langkah seterusnya dan menggesa akauntabiliti. Sekali lagi, kami mengucapkan takziah yang mendalam kepada keluarga Abu Akleh,” jelas Price.

Jurucakap tentera Israel, Ran Kochav berkata pada Ahad bahawa tentera sedang memeriksa peluru yang membunuh wartawan Al Jazeera, Shireen Abu Akleh untuk menentukan siapa yang melepaskannya.

“Israel sedang menjalankan pemeriksaan di hadapan Amerika termasuk seorang jeneral tiga bintang. Seperti yang dijelaskan dalam kenyataan radio pada Ahad, bahawa penyiasatan akan dilakukan oleh Israel, dengan peluru terus berada di dalam tangan seorang jeneral kanan Amerika yang berada di Israel dan akan hadir sepanjang penyiasatan.”

Peguam Negara Palestin, Akram al-Khatib mengumumkan pada Sabtu bahawa rakyat Palestin akan memberikan peluru yang dikeluarkan daripada mayat Shireen Abu Akleh kepada Amerika untuk pemeriksaan di kedutaan Amerika, sambil menambah bahawa mereka telah menerima ‘jaminan’ bahawa peluru itu tidak akan diberikan kepada orang Israel.

“Jika kami (orang Palestin) yang membunuhnya, kami akan bertanggungjawab dan menyatakan kekesalan atas apa yang berlaku.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kekentalan jiwa seperti api bumi di Yanardag

Ketika membaca cerita-cerita musafir para sahabat Rasulullah SAW, seperti tidak terjangkau dek akal bagaimana cekalnya mereka bermusafir berdakwah demi menyampaikan Islam, bukan sahaja di sekitar Tanah Arab, malah  ke seluruh pelosok dunia.

Sesekali akal liar menalar, apakah momentum utama yang menggerakkan para sahabat tersebut berkelana jauh beribu batu, tanpa kemudahan pengangkutan sebagaimana yang kita nikmati pada hari ini?

Tarbiah Rasulullah SAW secara langsung terhadap para sahabat baginda telah melahirkan satu generasi contoh yang mendapat pengiktirafan baginda sendiri.

Pujian dan penghargaan baginda kepada mereka mengingatkan kita tentang pentingnya peranan para sahabat dalam memahami agama sebagai satu panduan hidup.

Abdullah bin Mas’ud RA meriwayatkan bahawa Nabi SAW bersabda:

“Sebaik-baik manusia adalah manusia yang berada pada kurunku (para sahabat), kemudian orang yang menuruti mereka, kemudian orang yang menuruti mereka…” (HR Bukhari, No. 3651)

Keistimewaan para sahabat bukan sahaja pada status mereka sebagai sahabat, tetapi juga pada amalan yang mereka lakukan.

Abu Sa’id al-Khudri RA telah meriwayat bahawa Nabi SAW bersabda:

“Jangan kamu menghina sahabat-sahabatku. Jika ada salah seorang daripada kamu menginfakkan emas sebanyak Bukit Uhud, maka tidak akan sama dengan segantang atau setengah gantang yang diinfakkan oleh mereka.” (HR Bukhari, No. 3673 & Muslim, No. 2540)

Kecekalan para sahabat Rasulullah SAW terserlah pada kekuatan mereka mempertahankan Islam dan menyampaikan risalah yang benar itu. Lihat sahaja dalam hadis-hadis berkaitan rukhsah solat ketika musafir.

Bukan aspek hukum yang ingin diketengahkan pada kali ini, tetapi pada semangat yang melatari cerita-cerita dalam hadis yang diriwayatkan kepada kita.

Semasa menjelaskan tentang hukum rukhsah solat, Sayyid Sabiq menukilkan bahawa Miswar bin Makhramah telah berkata:

“Kami bermukim dengan Sa’ad di salah satu desa di wilayah Syam selama 40 hari. Selama itu, Sa’ad tetap memendekkan solat tetapi kami mencukupkan.”

Nafi’ berkata: “Abdullah bin Umar bermukim di Azerbaijan enam bulan dan tetap bersembahyang dua rakaat ketika tertahan oleh salji waktu memasukinya.”

Hafash bin Ubaidullah mengatakan bahawa Anas bin Malik bermukim di Syam dua tahun dan terus bersembahyang sebagai musafir.

Dan menurut Anas, para sahabat Nabi SAW bermukim di Ramhurmuz selama tujuh bulan dan tetap memendekkan solat, sedangkan menurut Hassan, dia bermukim dengan Abd al-Rahman bin Samurah di Kabul selama dua tahun dan ‘Abd al-Rahman terus memendekkan tapi tidak menghimpunkan solat.

Kemudian, Ibrahim mengatakan pula bahawa para sahabat pernah bermukim di Rayy selama setahun atau lebih, dan di Sijistan selama dua tahun (dan mereka tetap memendekkan solat).

Secara ringkasnya, kita dapat membayangkan kesukaran perjalanan yang dilalui oleh para sahabat, bertebaran ke seluruh dunia demi menyebarkan Islam.

Bukan sahaja ujian kegetiran kesukaran jarak yang jauh, malah para sahabat juga berdepan dengan cuaca yang baharu bagi mereka seperti salji, kesejukan dan angin yang kuat.

Hasilnya pada hari ini, Islam telah tersebar dan tumbuh dengan segar sekali. Jika kita perhatikan lokasi yang pernah dijejak oleh para sahabat, jauhnya beribu batu dari kota Makkah dan Madinah itu sendiri.

Mungkin perkara ini ingin dihayati oleh seorang anggota tentera Azerbaijan, Shahid Qurbanov yang telah berjalan kaki untuk menunaikan haji pada tahun 2006 yang lalu.

Perjalanan yang mengambil masa selama dua bulan itu telah mendapat jolokan nama “perjalanan seumur hidup” merentasi jarak 5,000 kilometer bermula dari kota Baku iaitu ibu negara Azerbaijan, Iran, Kuwait dan Arab Saudi.

Benih Islam yang dibawa oleh para sahabat ke bumi Azerbaijan telah tumbuh subur, sesubur tanahnya sendiri yang kaya dengan hasil bumi dan tanaman yang segar-segar. Hingga kini,  93 peratus daripada penduduk Azerbaijan adalah beragama Islam dengan didominasi oleh kelompok Syiah.

Namun, kegemilangan Islam di Azerbaijan telah dikaburi oleh pengaruh Rusia yang pernah menjajah mereka. Agama telah berjaya dipisahkan daripada kehidupan manusia secara total. Agama telah menjadi urusan yang sangat peribadi dan privasi.

Dikhabarkan selama sekitar 70 tahun di bawah kekuasaan Rusia, Muslim negara milik Laut Kaspian ini tidak lagi menjalankan ibadah secara penuh, malah membaca al-Quran pernah dianggap sebagai satu kesalahan yang boleh dipenjarakan!

Bukti yang jelas ialah kota kosmopolitan Baku yang masih mengekalkan kegemilangan tamadun silam sejarah itu amat kurang kelihatan masjid mahupun rumah ibadat agama lain. Sangat ironis dengan bilangan Muslim yang ramai, apatah lagi azan hampir tidak kedengaran di bumi Azerbaijan.

‘Bandar angin’ ini adalah contoh negara sekular yang memisahkan agama dari aspek kehidupan yang lain. Pemerintah tetap memberi kebebasan beragama, namun kehidupan beragama dan pemerintah, tidak boleh saling mengganggu.

Kesunyian Islam di Azerbaijan tidak akan memadam jalan-jalan dakwah yang telah dipugar oleh para sahabat.

Negara yang pernah tekenal sebagai tempat rehat bagi pedagang Laluan Sutera itu masih menyimpan seribu satu pengajaran tentang bagaimana Islam boleh membenih dan berkembang dengan subur.

Azerbaijan sebuah destinasi yang mesra Muslim kerana makanan halal di mana-mana sahaja, segar dan sedap pastinya.

Seperti api yang terbit dari bumi di Yanardag sejak 4,000 tahun yang lalu, begitulah juga bagi Islam yang sentiasa akan berkembang di mana sahaja ia tertabur.

Berbalik kepada situasi kita, adakah kita mempunyai nilai-nilai kekentalan jiwa sebagaimana yang ditunjukkan oleh para sahabat baginda SAW?

Belum terlambat untuk bermula, ayuh kenalilah para sahabat kerana mereka telah menunjukkan jalan yang wajar.

Pensyarah Kanan, Fakulti Pendidikan dan Sains Sosial (FESS OUM)
Penasihat Pertubuhan Ilmuwan dan Cendekiawan Muslim Malaysia (ILMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kembara tadabbur psikospiritual dengan al-Quran

Aku selalu cuba memahami surah al-Fatihah dengan membaca kitab-kitab tafsir. Tapi bilakah kali terakhir aku tadabbur, menghayati mesej surah al-Fatihah secara personal kepada jiwaku?

Sebab setiap pembaca al-Quran mempunyai personaliti, karakter, kemampuan, minat, pengalaman dan rahsia tersendiri yang tidak sama dengan pembaca al-Quran yang lain.

Ini adalah kisah pengembaraan tadabbur (refleksi kendiri) psikospiritualku bersama al-Quran, yang bukan sahaja sesuai dimulakan pada bulan Ramadan, malah perlu diteruskan pada bulan-bulan lain.

Apabila aku membaca basmalah iaitu Bismillah-ir Rahman-ir Rahim, Dengan nama Allah yang Maha Pengasih lagi Maha Penyayang (Al-Quran, al-Fatihah 1:1), emosiku tersentuh kerana mengetahui ada satu zat, yang Maha Besar, yang Maha Berkuasa dan Maha Memiliki kesemuanya, yang mengasihi diriku dan menyayangi diriku, dengan kasih sayang tanpa syarat atau unconditional love dalam erti kata yang sebenar, yang tidak sama dengan konsep unconditional love yang diajar dalam psikologi humanism Barat yang diasaskan oleh Carls Roger yang masih wujud kesendengan atau bias dan yang terlalu mengutamakan tujuan kendiri atau self  hingga boleh mengorbankan tujuan bermasyarakat.

Apabila aku membaca keseluruhan surah al-Fatihah, emosiku berasa bahawa aku tidak cukup bersyukur (berterima kasih dan menyatakan penghargaan) kepada Allah yang merupakan Rabb sekalian alam, meliputi alam insan (human atau manusia, alam hayawanat (fauna atau haiwan), alam nabatat (flora atau tumbuh-tumbuhan), dan alam jamadat (inanimate objects atau bukan benda hidup),   (Al-Quran, al-Fatihah 1:2), Rabb yang mencipta, menghidupkan, mematikan, mengatur, memberi rezeki ditambah pula yang rahmah kepada segala makhlukNya.

Malah Dia mengulangi semula pernyataan sifat cinta dah rahmah-Nya kepadaku (Al-Quran, al-Fatihah 1:3). Sudah tentulah ini menyebabkan aku lagi cintakan Allah SWT. Tetapi, tiba-tiba, perasaan cinta itu dirobek seketika apabila Allah SWT mengingatkan aku bahawa Dia adalah Raja ataupun Maha Memiliki Hari Pembalasan (Al-Quran, al-Fatihah 1:4). Aku rasa takut, khuatir, bimbang dan resah. Perasaannya seperti mendapat peneguhan (reinforcement) dan hukuman (punishment) dalam masa yang sama.

Tetapi, rasa takut (khauf) ini tidaklah pula mengurangkan rasa cinta (hubb) aku kepada Allah SWT. Bagaimana mungkin kita takut dan cinta kepada satu Zat yang sama pada masa yang sama yang tidak mampu dikecapi oleh pancaindera? Saya rasa teori peneguhan (reinforcement) B. F. Skinner, pengasas psikologi behaviourism pun tidak mampu untuk menerangkannya secara tuntas.

Ada kaum terdahulu yang bersangatan rasa takutnya kepada Allah (hingga syariat mereka menjadi sangat memayahkan penganutnya) tapi sedikit rasa cintanya terhadap Allah (hingga status nabi-nabi AS malah status Allah SWT sebagai Tuhan direndah-rendahkan).

Ada kaum terdahulu yang bersangatan rasa cintanya kepada Allah (hingga meningkatkan status nabi sebagai Tuhan dan status wali seolah-olah nabi) tapi sedikit rasa takutnya terhadap Allah SWT (hingga syariatnya begitu mudah ditukar, mengharamkan yang halal dan menghalalkan yang haram).

Ini mengingatkan aku sekali lagi untuk bersyukur (Al-Quran, al-Fatihah, 1: 2) kerana mampu mempunyai kedua-dua emosi dan perasaan ini serentak. Sebahagian kaum terdahulu (dan juga sekarang) mengoperasikan emosi cinta dan takut sebagai dua konsep yang berbeza. Tapi aku sebagai seorang Muslim mampu mengoperasikan dua emosi tersebut sebagai satu konsep.

Aku berharap (raja’) aku bukanlah seorang Muslim yang berlebih-lebihan khuatirnya tentang mengikut syariah Allah hingga aku terlupa tentang emosi cintaku terhadap Allah SWT dan terlupa yang Allah telah menurunkan kepada kita syariah yang penuh dengan rahmah dan kasih sayang ke seluruh alam.

Dan aku berharap (raja’) aku bukanlah seorang Muslim yang berlebih-lebihan cintanya terhadap Allah hingga terlupa untuk bersikap takut kalau-kalau aku telah melanggar hukum syariat-Nya.

Bukankah suatu yang bersifat semula jadi bagi seseorang yang menerima Allah sebagai Rabb (Al-Quran, al-Fatihah 1:2) untuk turut menerima Allah sebagai Ilah juga?

Aku agak risau kerana biasanya bahasa Melayu menterjemahkan kedua-dua istilah Rabb dan Ilah sebagai Tuhan tanpa dapat membezakannya secara langsung. Sebab itulah agaknya untuk menjadi seorang Muslim kita mengucapkan “La Ilaha illa Allah” bukannya “La Rabba illa Allah.”

Sebab Ilah itu bermaksud yang disembah dan yang diminta pertolongan (Al-Quran, al-Fatihah 1:5). Bila terbaca kisah-kisah non-Muslim memasuki Islam dengan mengucapkan La ilaha illa Allah sebagai dengan penuh debaran, tangisan, kesungguhan dan keikhlasan, rasa malu pula aku apabila cuba mengingati bilakah kali pertama aku mengucapkan kalimah La ilaha illa Allah dengan emosi sebegitu sebagai tanda aku sebagai seorang Muslim setelah mencapai umur akil dan baligh.

Rasa sangat malu. Tetapi pernyataan dan penegasan bahawa Allah adalah satu-satunya tumpuan pengabdian dan tumpuan memohon pertolongan (Al-Quran, al-Fatihah 1:5) ) sekali lagi mengembalikan harapanku (raja’) sebagai seorang yang berusaha menjadi hamba Allah yang baik.

Sudah beberapa kali aku menyebut emosi harapan (raja’) setelah menyebut emosi takut (khauf) dan emosi cinta (hubb). Apakah harapanku sebenarnya di dunia ini? Adakah harta kekayaan, kesihatan atau rupa paras kecantikan? Aku berharap Allah SWT memberikan aku petunjuk (hidayah) ke arah jalan yang lurus (sirat al-mustaqim) (Al-Quran, al-Fatihah, 1:6).

Kalaulah aku rasa takut dan cinta secara serentak, bukankah “jalan yang lurus” yang aku harapkan? Tapi, ia terlalu umum, terlalu kabur, terlalu konseptual. Aku perlukan sesuatu yang operasional, boleh dilihat (observable) dan boleh diukur (measureable) seperti contoh manusia yang berada di atas jalan yang lurus.

Aku memohon kepada Allah SWT supaya aku mampu mengidentifikasi diriku dengan psikospiritual (pemikiran dan iman, tingkah laku dan amal, serta emosi dan akhlak) mereka yang diberi nikmat oleh Allah SWT (Al-Quran, al-Fatihah 1:7).

Aku juga memohon kepada Allah SWT supaya aku mampu melakukan penjarakan identiti psikospiritual (pemikiran dan kepercayaan, tingkah laku dan amal, serta emosi dan akhlak) mereka yang menerima kemurkaan daripada Allah SWT dan mereka yang sesat (Al-Quran, al-Fatihah 1:7).

Barulah rasa lebih konkrit dan operasional. Sekarang perjalanan kembara psikospiritualku menjadi lebih mudah untuk mendapatkan hidayah. Jangan lupa sebut amin (kabulkanlah permintaanku).

Dulu selalunya aku sebut amin selepas baca surah al-Fatihah secara automatik sahaja tanpa rasa dari hati persis peneguhan klasikal (classical conditioning) yang diperkenalkan oleh pengasasnya pada zaman moden iaitu Ivan Pavlov.

Aku sebut ‘zaman moden’ sebab sebenarnya ulama terdahulu seperti Ibnu Sina RH dan al-Ghazali RH telah terlebih dahulu membicarakan konsep dan operasi peneguhan klasikal beratus ratus tahun sebelum Ivan Pavlov.

Tapi nanti dulu! Masih ada lagi persoalan-persoalan yang belum terjawab. Bagaimana caranya untuk beroleh hidayah? Dan apakah karakteristik psikospiritual tiga golongan yang disebut di atas?

Dalam kitab tafsir, golongan yang mendapat nikmat daripada Allah SWT adalah golongan al-anbiya (nabi-nabi) AS, al-siddiqin (golongan yang sentiasa membenarkan), al-syuhada’ (golongan yang mati syahid) dan al-salihin (golongan yang soleh) (Al-Quran, al-Nisa’ 4:69).

Dan golongan yang mendapat kemurkaan daripada Allah SWT adalah kaum terdahulu yang berilmu (kognitif) tanpa beramal (tingkah laku), manakala golongan yang sesat adalah kaum terdahulu yang beramal (tingkah laku) tanpa berilmu (kognitif).

Sekarang aku rasa takut (khauf) semula. Takut jika aku termasuk dalam golongan yang mempunyai ilmu tentang akidah, syariat, akhlak dan dakwah tapi tidak mengamalkannya; ataupun takut jika aku termasuk dalam golongan yang ikhlas beribadah dan berdakwah tapi tidak berdasarkan ilmu yang sahih.

Tapi aku sangat-sangat cintakan (hubb) Allah. Sekarang rasa harapanku (raja’) semakin meningkat untuk mendapatkan hidayah.

Patutlah, secara tidak sedar, aku telah berdoa untuk mendapatkan hidayah sebanyak paling kurang 17 kali sehari dalam 17 rakaat solat fardu lima waktu. Aku tidak sepatutnya acah-acah yakin (over-confident) yang aku pasti mendapat hidayah sepenuhnya hanya semata-mata aku seorang Muslim.

Aku juga berharap kepada Allah agar dapat memperjelaskan lagi ciri ketiga-tiga kumpulan ini. Ciri-ciri tingkah laku dan juga ciri-ciri pemikiran (kognitif) dari segi akidahnya, ibadahnya, akhlaknya, malah semuanya.

Surah al-Baqarah. Di sini aku menjumpai jawapannya. Jika aku inginkan hidayah, jawapannya ada dalam al-Quran (Al-Quran, al-Baqarah 2: 2).

Maksudnya, aku perlu membaca keseluruhan kitab al-Quran, bukan sekadar membaca Surah al-Fatihah di awal majlis, Surah al-`Asr di akhir majlis, Surah al-Mulk setiap malam, Surah Yasin pada setiap malam Jumaat atau surah al-Kahf pada setiap hari Jumaat.

Bukan juga sekadar membaca al-Quran kepada roh yang telah mati, tapi membaca al-Quran sebagai panduan kehidupan bagi diriku yang masih hidup.

Rasanya aku boleh buat. Lagipun, apakah yang lebih penting daripada mendapat hidayah daripada Allah yang kita takuti, cintai dan berharap kepada-Nya?

Buku teks pengenalan psikologi pun lebih tebal daripada al-Quran. Ia tidaklah susah sangat. Aku hanya perlu senaskhah terjemahan al-Quran yang bagus dan kesediaan rohani untuk membacanya.

Sebab orang yang bertakwa (muttaqin) sahaja yang akan menerima hidayah (Al-Quran, al-Baqarah 2:2). Siapakah orang yang bertakwa ini? Sebab aku ingin turut menyertai mereka. Terasa Allah SWT membaca fikiranku. Ciri orang yang bertakwa ada diberikan (Al-Quran, al-Baqarah 2: 3-5). Ciri orang yang kufur juga ada diberikan (Al-Quran, al-Baqarah 2: 6-7).

Tapi, pendek sangat penjelasannya. Tidak puas aku membacanya. Malah lebih banyak soalan yang timbul dalam kepalaku. Aku akan tunggu kalau-kalau Allah akan menjawab persoalan-persoalanku dalam ayat-ayat dan surah-surah yang berikutnya.

Dengan menggunakan istilah psikologi, orang yang bertakwa ialah orang yang menerima hidayah dalam bentuk tingkah laku dan juga kognitif; manakala golongan yang kufur pula ialah orang yang menolak hidayah dalam bentuk tingkah laku dan juga kognitif. Nampak mudah sahaja. Mestilah aku yakin yang aku berada dalam golongan yang bertakwa.

Tapi nanti dulu. Ramai juga yang aku baca non-Muslim yang membaca al-Quran tapi mendapat hidayah dan memeluk Islam, dan ramai pula yang lebih baik Islamnya daripada mereka yang lahir sebagai Muslim.

Adakah mereka orang yang bertakwa sebelum mereka memeluk Islam? Adakah non-Muslim ini mempunyai kesediaan rohani untuk menerima hidayah semasa mereka membaca al-Quran?

Istilah  taqwa berasal daripada kalimah waqa-yaqi-wiqayah yang bermaksud memelihara agar diri selamat. Mungkin apabila aku membaca al-Quran dengan niat untuk memastikan hidupku terpelihara di dunia dan selepas mati, aku akan lebih fokus kepada memahami dan menjiwai makna ayat-ayat al-Quran.

Nampaknya menjadi seorang Muslim tidak cukup untuk kita mendapat hidayah daripada al-Quran tanpa kesediaan rohani yang betul.

Yang pastinya, aku tidak termasuk dalam golongan yang kufur. Tapi istilah kufr ini berasal daripada kalimah kafara-yakfuru-kufran yang bermaksud menyembunyikan dan menolak kebenaran. Maksudnya, seseorang itu sudah mengetahui hakikat kebenaran, lalu sengaja menolaknya.

Ini bermakna, mereka yang Muslim berdasarkan kelahiran atau kebudayaan sentiasa berisiko untuk menolak kebenaran mana-mana mesej hidayah dalam al-Quran. Ini sangat menakutkan sebab ia boleh sahaja berlaku kepada aku – moga Allah menjauhi daripadanya!

Surah al-Baqarah sebagai surah terpanjang dan surah-surah yang sangat panjang berikutnya seperti Al-Imran dan al-Ma’idah penuh dengan kisah-kisah bangsa Yahudi dan Nasrani zaman dahulu yang aku anggap sebagai golongan yang kufur.

Tapi para Sahabah RA, apabila mereka membaca al-Quran mengenai bangsa Yahudi dan Nasrani, mereka lebih banyak memuhasabah diri sama ada ciri-ciri psikospiritual bangsa Yahudi dan Nasrani ada pada diri mereka ataupun tidak.

Aku rasa malu pula sebab, biasa bila kita baca kisah-kisah kekufuran Yahudi dan Nasrani, aku jadi angkuh kerana aku Muslim dan mereka kufur, malah kadang-kadang dalam hati terdetik pula ingin melabel Muslim lain yang seagama denganku sebagai mempunyai ciri-ciri kekufuran.

Ini lebih kurang seperti menggunakan helah bela diri (defense mechanism) ala Sigmund Freud, pengasas psikoanalisis yang dikatakan digunakan secara tidak sedar untuk mengurangkan rasa konflik dalaman diri sendiri.

Cuma dalam Islam, ia lebih berkaitan dengan bisikan hawa nafsu, malah boleh juga daripada bisikan syaitan supaya kita menjadi angkuh dan tidak memuhasabah diri untuk menjadi lebih baik, luar dan dalam.

Apabila sampai kepada ayat-ayat yang memperincikan golongan munafik iaitu mereka yang menerima hidayah dalam bentuk tingkah laku luaran, tapi menolak hidayah dalam bentuk kognitif dalaman, aku rasa seperti harapan aku menjadi agak kelam untuk mendapatkan hidayah.

Sebab kejadian manusia itu rupa-rupanya mampu menunjukkan ciri-ciri hipokrit yang sukar dilihat dengan mata kasar, nampak seperti seorang yang bertakwa di luar tapi hati seorang yang kufur di dalam.

Sedangkan Saidina Umar al-Khattab RA pun boleh rasa khuatir dan bertanya kepada Huzaifah al-Yamani yang memegang senarai nama orang munafik sama ada beliau (Umar) berada dalam senarai itu. Dalam psikologi sebenarnya lebih mudah mengukur tingkah laku luaran berbanding aspek kognitif dalaman.

Patutlah Allah SWT memberi keterangan yang sangat terperinci tentang ciri golongan munafik (Al-Quran, al-Baqarah 2: 8-20). Dan sebab itu jugalah, bukan mudah untuk Islamisasi bidang psikologi sekular berbanding Islamisasi bidang sains tulen dan sains gunaan sekular.

Definisi psikologi sekular ialah kajian saintifik tentang tingkah laku dan kognitif.  Apa sebenarnya yang mengurus tingkah laku dan kognitif manusia ini hingga ia boleh bertentangan antara satu sama lain?

Kita biasa merujuknya sebagai ‘jiwa’ (al-nafs atau soul). Ini lebih menyukarkan Islamisasi psikologi. Psikologi kognitif yang mengkaji unsur yang tidak tampak pun mengalami kesukaran untuk menerangkan tentang jiwa yang sangat kompleks ini.

Tapi setiap manusia tahu yang jiwa itu wujud dan dapat dirasakan kewujudannya. Untuk mendapat hidayah, aku perlu terima kewujudannya kerana aku tidak mahu tergolong dalam golongan munafik.

Sebab itulah definisi psikologi dalam Islam adalah tentang kajian ilmiah kejiwaan yang memanifestasikan tingkah laku dan kognitif berdasarkan gabungan kaedah Islam dan kaedah saintifik.

Bila aku baca tentang kumpulan-kumpulan ini: yang bertakwa, yang kufur dan yang munafik, pernah terdetik dalam hatiku: “Alangkah baiknya jika manusia itu semuanya daripada satu golongan iaitu golongan yang bertakwa.” Tentu indah, bukan? Satu keluarga besar, keluarga Malaysia, keluarga Asia, keluarga dunia.

Dunia yang tiada peperangan, tiada jenayah, tiada diskriminasi, tiada judi, tiada arak dan tiada riba. Semua manusia menunaikan solat, membayar zakat, berpuasa, menunaikan haji, semuanya bahagia dalam perkahwinan dan tiada perceraian, persis berada di syurga.

Aku terus membaca surah al-Baqarah tentang keperluan untuk menyembah satu Tuhan, tentang kerasulan Nabi Muhammad SAW, tentang akhirat dan hari pembalasan, tentang kebangkitan manusia daripada mati dan tentang kekuasaan Allah SWT.

Ya, aku percaya semua itu. Tapi satu persoalan yang selalu ditanyakan oleh semua ahli psikologi, malah ahli sains sosial dan ahli falsafah, dan pernah bermain-main di fikiranku ialah kejadian manusia dan psikologi jiwa manusia.

Aku tidak perlu menunggu lama. Benarlah seperti yang dikatakan orang. Jika kita benar-benar mentadabbur dan membuat refleksi kendiri ketika membaca al-Quran, bukannya kita yang membaca al-Quran, tapi kita akan merasakan yang al-Quran yang ‘membaca’ diri kita. Itu yang aku selalu rasa.

Allah SWT berbicara tentang kejadian manusia pertama iaitu Nabi Adam AS (Al-Quran, al-Baqarah 2: 30-38), peranannya sebagai khalifah di bumi, kecerdasan akal baginda, penghormatan malaikat terhadap baginda, kemunculan pertama kali peristiwa ‘dosa’ dan ‘mengikut hawa nafsu’, taubat baginda dan rahmah Allah SWT terhadap baginda dan isteri baginda.

Aku mula faham sekarang, sedikit demi sedikit, kerana manusia diciptakan dengan dwi-kejadian (dual nature) iaitu jasad dan roh. Tapi hatiku pernah terdetik, alangkah indahnya jika kita manusia kekal hidup di syurga tanpa ‘dicampak’ ke bumi yang penuh derita.

Walaupun aku masih ada beberapa persoalan yang belum dijawab, aku percaya Allah SWT akan memberi jawapannya dalam surah-surah berikutnya. Kisah Nabi Adam AS ini diulang-ulang dalam beberapa surah (Ali Imran, al-Ma’idah, al-A`raf, al-Isra’, Taha, dan lain-lain) memperincikan lagi idea kejadian manusia dan psikologi jiwa.

Al-Quran ini penuh dengan kisah, perumpamaan, arahan dan komunikasi dua hala antara manusia untuk mengoperasikan tingkah laku dan kognitif ke arah hidayah yang memberi manfaat kepada jiwa kita di dunia dan di akhirat.

Oh ya, teringat pula harapan utopia yang aku dambakan. Setelah menceritakan kejadian Nabi Adam AS, surah al-Baqarah turut menyentuh isu-isu yang menjadi persoalanku iaitu tentang peperangan, jenayah, diskriminasi gender dan kaum, judi, arak dan riba. Malah persoalan solat, zakat, puasa, haji, perkahwinan dan perceraian juga ada diceritakan dalam Surah al-Baqarah.

Semua persoalan ini diceritakan secara ringkas, menjadikan minatku untuk terus membaca al-Quran meningkat hingga mewujudkan soalan-soalan pemikiran atau spiritual-kognitif aras tinggi.

Walaupun isu-isu di atas begitu besar dan berat, Allah SWT sentiasa mengekalkan mesej hidayah apabila membicarakan isu-isu tersebut dengan sentiasa memperkenalkan dan memperteguhkan nama-nama dan sifat-sifat-Nya yang sempurna, mengingatkan aku kembali tentang sifat Allah sebagai Rabb dan juga Ilah yang tersulam di antara kisah-kisah silam dan hukum-hakam feqah.

Tapi, banyak juga isu yang diperkenalkan dalam surah al-Baqarah. Rasa terbeban pula secara kognitif dan terbeban pula untuk melaksanakannya dalam bentuk tingkah laku. Tapi aku tetap mengharapkan hidayah daripada-Nya.

Aku mahu berada di atas jalan yang lurus (Al-Quran, al-Fatihah 1:6). Aku mahu menjadi golongan yang diberi nikmat (Al-Quran, al-Fatihah 1:7). Aku tidak mahu menjadi golongan yang dimurkai atau golongan yang sesat (Al-Quran, al-Fatihah 1:7).

Banyak betul arahan dan larangan dalam surah al-Baqarah ini. Mampukah aku untuk memahami (kognitif) dan mengamalkannya (tingkah laku)? Sesetengah pengajian agama fokus kepada halal vs haram, sah vs batal, sunnah vs bid’ah.

Jika aku terus membaca al-Quran, adakah aku akan jadi seperti golongan yang dimurkai (berilmu tanpa amal) atau golongan yang sesat (beramal tanpa ilmu) (Al-Quran, al-Fatihah 1:7)?

Jauh di sudut hati, aku ingin berkata, aku akan dengar dan aku akan taat Allah SWT kerana aku sangat-sangat inginkan hidayah. Rupa-rupanya, Allah SWT sendiri menjelaskan harapan orang yang beriman di akhir surah ini (Al-Quran, al-Baqarah 2:286).

Terasa beban kognitif dan beban tingkah laku terangkat dari hatiku. Allah ‘menenangkan’ aku dengan mengatakan bahawa Dia tidak akan membebankan jiwaku lebih daripada yang aku mampu. Malah Allah SWT meletakkan kalimah harapan itu ke lidahku:

“Wahai Tuhan kami! Janganlah Engkau mengirakan kami salah jika kami lupa atau kami tersalah. Wahai Tuhan kami! Janganlah Engkau bebankan kepada kami bebanan yang berat sebagaimana yang telah Engkau bebankan kepada orang-orang yang terdahulu daripada kami. Wahai Tuhan kami! Janganlah Engkau pikulkan kepada kami apa yang kami tidak terdaya memikulnya. Dan maafkanlah kesalahan kami, serta ampunkanlah dosa kami dan berilah rahmat kepada kami. Engkaulah Penolong kami; oleh itu, bantulah kami untuk mencapai kemenangan terhadap kaum-kaum yang kufur (menentang kebenaran).”

Sebenarnya ada banyak lagi persoalan tentang amalan yang baik dan buruk yang masih belum terjawab dalam surah al-Baqarah. Tapi, seperti yang aku jangka, al-Quran ‘membaca’ fikiran aku.

Semua persoalan itu dijawab sedikit demi sedikit dalam surah-surah yang berbeza hingga meningkatkan lagi rasa ingin tahu (curiosity) dan motivasi untuk membaca dan terus membaca dan meningkatkan keberkesanan kembara tadabbur psikospiritualku untuk mendapatkan hidayah.

Seolah-olahnya Surah al-Fatihah itu seperti sebuah kata-kata pembukaan kepada al-Quran, manakala surah al-Baqarah itu adalah bab pengenalan kepada seluruh tema yang dibicarakan dalam al-Quran.

Dalam kembara tadabbur ini, Allah sentiasa mengingatkan aku dalam setiap muka surat al-Quran tentang mesej hidayah sehinggakan semua persoalan-persoalan dalam al-Quran yang nampak seperti tiada kaitan bersatu di bawah tema tauhid (keesaan Allah SWT).

Apabila kembara tadabbur ini berterusan, aku merasakan hubunganku dengan Allah SWT semakin diperincikan dan diperjelaskan hingga aku merasa lebih dekat secara kejiwaan dengan Allah SWT daripada surah-surah yang sangat panjang (al-sab’u al-tiwal), panjang (al-miin), sederhana (al-mathani) hingga yang sangat pendek (al-mufassal). (Musnad Ahmad, No. 16982)

Dalam surah-surah pendek yang terakhir, barulah mesej hidayah disebut dengan cara langsung, tegas, dan no-nonsense tentang kepercayaan kepada keesaan Allah SWT sebagai asas hidayah yang merupakan dasar kepada kewujudan manusia.

Dan rasa begitu sempurna al-Quran ini, apabila aku mengakhiri kembara tadabbur psikospiritualku ini dengan surah yang bernama al-Nas atau ‘manusia,’ dengan cara jiwaku menerima hidayah dalam bentuk tingkah laku dan juga kognitif bahawa Allah SWT adalah Rabb manusia (Al-Quran, al-Nas 114: 1) dan Ilah manusia (Al-Quran, al-Nas 114: 3) dan memohon kepada Allah SWT untuk menjauhkan diriku daripada pengaruh dalaman (jin) dan pengaruh luaran (manusia) (Al-Quran, al-Nas 114: 4-6) yang boleh mengganggu misi aku untuk mendapatkan hidayah dan kekal di atas jalan yang lurus.

Aku baru sedar yang ayat-ayat al-Quran berkaitan dengan hukum hanya sekitar 200 hingga 500 ayat sahaja. Oleh itu, Islam bukanlah sekadar tentang halal-haram, sah-batal atau suci-najis semata-mata.

Aku juga mendapati aku tidak perlu menghafal istilah-istilah akidah yang sukar difahami apabila berbicara tentang iman dan tauhid. Al-Quran telah mengajak aku untuk berfikir dengan akal dan bertadabbur dengan hati secara ilmiah dan secara psikospiritual untuk memahami konsep keesaan Allah.

Kebanyakan ayat al-Quran sangat berunsurkan psikologi atau psikospiritual – berbicara denganku tentang jiwa dan hubungannya dengan Allah SWT disulami dengan contoh-contoh tentang tingkah laku manusia dan kognitifnya.

Kembara tadabbur psikospiritual dengan al-Quran ini bukanlah satu perjalanan yang lancar. Ia umpama menaiki roller-coaster di taman tema. Kadang-kadang aku berasa sedih, kadang-kadang aku berasa gembira, dan kadang-kadang aku berasa malu.

Lagipun, bukankah Allah SWT mempunyai akses sepenuhnya terhadap jiwaku? Dia tahu bila untuk memujukku, memberi galakan kepadaku, malah memarahiku.

Tapi Allah SWT sentiasa melimpahkan kasih sayang-Nya kepadaku ketika aku rasa keseorangan, memberi harapan kepadaku ketika aku putus asa, tapi turut memberikan aku amaran secara lemah-lembut.

Pengalaman kembara tadabbur psikospiritual al-Quran adalah umpama mempelajari topik-topik psikologi sekular secara psikospiritual. Sesetengah ayat al-Quran mewujudkan reaksi fisiologi yang berbeza dan memaksa sistem sarafku (nervous system) untuk bekerja lebih kuat (tajuk psikologi fisiologi).

Sesetengah ayat al-Quran menggunakan teknik audio-visual maya untuk mengetuk rasa kesedaran dalam jiwaku dan mengajarku bagaimana menggunakan pancainderaku untuk mendapatkan hidayah (topik psikologi pancaindera dan persepsi).

Sesetengah ayat al-Quran mempertingkatkan tahap kesedaran (consciousness) dan kadang-kadang membawa ke jauh ke alam kesedaran batin (unconcsciousness) (topik psikologi kesedaran).

Sesetengah ayat al-Quran membuatkan aku belajar sesuatu yang berharga atau menunjukkan kepadaku bagaimana aku telah mengubah tingkah laku aku daripada baik kepada yang tidak baik (topik psikologi pembelajaran).

Sesetengah ayat al-Quran membuatkan aku mengingatkan aku tentang mesej hidayah yang aku selalu lupa dan menunjukkan kepada aku bagaimana aku telah melupakannya (psikologi memori).

Sesetengah ayat al-Quran memberi provokasi kepada aku untuk menggunakan skil kognitifku – untuk berfikir, membuat keputusan dan menyelesaikan masalah – untuk mendapatkan hidayah (topik psikologi kognitif).

Sesetengah ayat al-Quran menajamkan kecerdasanku dan kadang-kadang menyedarkan jiwaku betapa bodohnya aku (psikologi intelijens). Sesetengah ayat al-Quran memberi motivasi kepadaku untuk terus berusaha mendapatkan hidayah dan juga menyebabkan aku mahu mengawal motivasiku yang berasaskan hawa nafsu (psikologi motivasi).

Sesetengah ayat al-Quran mengawal emosiku, menjadikan aku takut, terkejut, sedih, gembira, dan ya, termasuk juga jijik dan marah (psikologi emosi). Sesetengah ayat al-Quran menunjukkan bahawa tingkah laku dan kognitifku tidak sesuai dengan tahap perkembanganku yang sudah dewasa (psikologi perkembangan).

Sesetengah ayat al-Quran menyedarkan aku bahawa apa yang aku sangka tingkah laku dan kognitif normal adalah sebenarnya tidak normal (psikologi abnormal).

Sesetengah ayat al-Quran menunjukkan kepadaku betapa mudahnya aku tergelincir daripada hidayah kerana pengaruh orang lain, dan mengajarku bagaimana pula untuk berdakwah mempengaruhi orang lain ke arah hidayah (psikologi sosial).

Aku merasakan bahawa semua bab dalam buku pengenalan pskologi telah dibaca dan dialami secara psikospiritual dalam kembara tadabbur al-Quran ini.

Beginlah pengalamanku dalam kembara tadabbur al-Quran. Dan setiap kali aku mengulangi kembara tadabbur ini – daripada surah al-Fatihah hingga surah al-Nas – ia seolah-oleh satu perjalanan yang baru dengan pengalaman yang baru.

Aku dapati apabila aku bertadabbur atau membuat refleksi kendiri apabila membaca al-Quran, al-Quran akan memberi refleksi balik terhadap diriku. Memahami bahawa aku mempunyai dwi-kejadian (jasad dan roh) menyebabkan aku lebih menerima diriku sendiri seadanya (self-acceptance).

Aku menerima kebesaran Allah SWT dalam menciptakan aku sebegini. Aku juga menerima bahawa imanku boleh menaik dan boleh menurun, dan aku juga menerima yang aku mampu melakukan amal soleh dan juga amal dosa.

Aku juga mengetahui bahawa sekali-sekala apabila sesuatu yang buruk akan berlaku kepadaku, atau apabila aku melakukan satu dosa, atau apabila aku tiba-sangsi tentang sesuatu perkara, ketika itu al-Quran sentiasa di hadapanku sebagai seorang peneman berinteraksi yang boleh menyimpan rahsia, yang sentiasa bersamaku dalam susah dan senang, yang memuji dan memarahiku dan yang mengetahui rahsia paling sulit dalam jiwaku.

Aku tahu kadang-kadang aku mengabaikan al-Quran, tapi al-Quran tidak pernah mengabaikanku. Setiap kali aku memerlukan peneman dan penyimpan rahsia luahan hati, al-Quran sentiasa ada di sisi kerana jiwaku sentiasa memerlukan hidayah.

Itulah dia kalam Allah yang telah diturunkan kepada Nabi Muhammad SAW dengan perantaraan malaikat Jibril, diriwayatkan secara mutawatir dan membacanya sahaja, walaupun tanpa kefahaman, sudah dikira satu ibadah.

Oleh itu, jika aku satu hari nanti melakukan tingkah laku dan kognitif yang berbentuk dosa, aku tidak menyalahkan faktor tidak sedar (seperti anggapan psikologi berasaskan psikoanalisis), atau menyalahkan faktor persekitaran (seperti anggapan psikologi berasaskan behaviourisme), atau menyalahkan faktor genetik, neuron, hormon dan evolusi (seperti anggapan psikologi berasaskan biologi), atau menganggap perbuatan dosaku adalah baik kerana manifestasi aktualisasi kendiri (seperti anggapan psikologi berasaskan humanisme).

Aku hanya akan menyalahkan jiwaku sendiri, tapi dalam masa yang sama tidak putus harapan kepada Allah dalam memberikan aku petunjuk dan hidayah.

Aku akan ulangi sekali psikologi dalaman atau psikospiritualku ketika membaca surah al-Fatihah.

Aku bersyukur kepada-Mu ya Allah (Al-Quran, al-Fatihah 1:2).

Aku cintakan-Mu ya Allah (Al-Quran, al-Fatihah 1:3).

Aku takut kepada-Mu ya Allah (Al-Quran, al-Fatihah 1:4).

Aku abdikan diri kepada-Mu dan aku sentiasa berharap kepada-Mu ya Allah (Al-Quran, al-Fatihah 1:5).

Bimbinglah aku ke jalan yang lurus (Al-Quran, al-Fatihah 1:6).

Bantulah aku membezakan antara tingkah laku dan kognitif yang baik dan buruk. Bantulah aku berada bersama golongan yang baik dan bukan golongan yang jahat (Al-Quran, al-Fatihah 1:7).

Moga hidupku bahagia di dunia dan di akhirat. Amin (Kabulkanlah permintaanku).

Pengerusi
Psikospiritual IKRAM (P.S.I)
Profesional, Saintifik dan Islamik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan Sengketa, Tumpu Usaha Pembinaan Negara

Berakhirnya Pilihan Raya Negeri (PRN) di enam negeri pada Sabtu lepas menandakan pukulan gendang bermulanya kembali kerja-kerja membaik pulih dan memajukan negara.

Melaksanakannya dengan penuh komitmen melalui kesepakatan dan kerjasama tanpa mengira latar belakang harus menjadi prinsip yang tersemat kemas.

Mandat rakyat telah diberikan kepada pemimpin yang terpilih. Tiba masanya untuk melaksanakan janji yang ditabur semasa berkempen sebagai tanda berpegang pada janji dan komitmen pada rakyat.

Tamatkan konflik politik demi kesejahteraan rakyat dan pemuliharaan negara. Perseteruan politik secara berpanjangan jelas tidak membuahkan kebaikan, sebaliknya memudaratkan keadaan yang sedia retak, melambatkan pembangunan dan menangguhkan pembinaan negara.

Rakyat turut muak dengan persengketaan yang tidak tentu hala. Ambil iktibar daripada sejarah masa lalu yang sentiasa relevan untuk direnungi pada setiap zaman agar tidak mengulangi kesilapan yang sama dan menjadi pengajaran mendepani cabaran.

Faktor keamanan, kestabilan politik dan tatakelola pemerintahan yang efektif memiliki dampak yang signifikan terhadap perkembangan ekonomi, sosial dan budaya suatu negara.

Terbukti negara-negara dengan pemerintahan yang baik dapat fokus pada pembangunan ekonomi dan dapat mengurus kebajikan rakyatnya cenderung mencapai kemajuan yang lebih pesat daripada negara-negara yang mengalami ketidakstabilan politik serta konflik yang merugikan rakyat dan negara.

Lihat peperangan Russia-Ukraine yang berlanjutan hingga telah mengesani rantaian ekonomi secara global.  Malang sekali apabila rakyat menjadi mangsa, terjejas kehidupan, dan ratusan orang-orang awam terkorban tanpa mengira usia dan jantina.

Pada saat pemimpin negara tegar bertelagah dan sibuk menguatkan pertahanan negara masing-masing, negara terjerat dalam konflik bersenjata, merosakkan infrastruktur, menjejaskan ekonomi seterusnya mewujudkan ketidakstabilan sosial yang berpanjangan.

Begitu juga krisis politik di Sudan yang dipacu oleh pergaduhan pemimpin politik dan tindakan kontroversi pemerintah mengakibatkan ketidakstabilan, malah memburukkan situasi negara yang berdepan dengan krisis kemiskinan dan kebuluran. Situasi peperangan membantutkan pemberian bantuan dan memaksa ribuan penduduk  menjadi pelarian.

Dalam setiap kemelut, pergaduhan politik telah mengalihkan perhatian, sumber daya dan usaha yang seharusnya digunakan untuk pembangunan masyarakat dan negara.

Konflik yang berpanjangan jelas merosakkan negara, termasuk menganiayai setiap warganegara dengan terhalangnya pendidikan dan bantuan, serta merenggut nyawa.

Oleh kerana itu, memahami sejarah dapat menjadi peringatan penting tentang keutamaan memelihara kestabilan politik dan meletakkan komitmen terhadap perdamaian dalam upaya memajukan kesejahteraan masyarakat dan memastikan kelancaran pembangunan negara.

Tidak lama lagi negara akan menyambut Hari Merdeka tanggal 31 Ogos. Sedarkah, kemerdekaan negara yang dikecapi negara pada 66 tahun lalu merupakan hasil persefahaman, permuafakatan dan persetujuan antara pemimpin politik utama kaum-kaum di negara?

Perpaduan tiga kaum utama di Malaysia iaitu Melayu, Cina dan India hingga termeterai Perjanjian London pada 8 Februari 1956 telah berikan isyarat kuat pada penjajah British untuk memberikan laluan pada  kemerdekakan Persekutuan Tanah Melayu pada 31 Ogos 1957.

Namun, kemerdekaan yang dicapai masih tidak dapat lagi meninggalkan penjajahan segelintir minda yang masih ingin meneruskan konsep dasar pecah dan perintah yang diamalkan semasa pemerintahan penjajah.

Bagai retak menanti belah, amalan ini yang menghalang perdamaian dan kerjasama kepada sebuat keutuhan. Sebaliknya, pegangan ini cuma mengembalikan negara kepada konflik masa lalu.

Keamanan dan kestabilan politik antara kunci utama kekuatan sesebuah negara untuk bergerak maju ke depan secara progresif.

Sudah tiba masanya untuk menumpukan usaha pada kerja membangunkan masyarakat dan negara.

Sekiranya benar pemimpin yang memegang kuasa sekarang ini berjiwa besar, menitikberatkan matlamat kesejahteraan pada masa depan, kemelut politik bukanlah medan pertempuran baginya, sebaliknya ia adalah medan mewujudkan kerjasama dan kesepakatan demi kesejahteraan Malaysia yang tercinta.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Yuran pengajian adalah nyawa pengoperasian sekolah swasta

IKRAM mengambil maklum bahawa pernyataan Menteri Kanan (Kluster Keselamatan), Datuk Seri Ismail Sabri Yaakob mengenai bayaran yuran pengajian pelajar di sekolah swasta seperti dilaporkan media.

“ ….. sekolah masih ditutup. Oleh kerana masih ditutup, tentu saja guru-guru di sekolah tersebut tidak mengajar pun. Jadi kos operasi di sekolah itu tidak ada. Mereka tidak bayar guru, tidak bayar staf dan lain-lain, kenapa pula ibu bapa yang anak mereka tidak belajar terpaksa bayar yuran walaupun separuh? ….. selagi sekolah tidak dibuka, saya harap tidak ada sekolah yang mengutip yuran daripada pelajar-pelajar.”

(Rujuk video lengkap di sini: http://english.astroawani.com/malaysia-videos/kalau-servis-tidak-diberikan-bayaran-tidak-perlu-diminta-ismail-sabri-1852732)

Pihak kami amat gusar dengan kenyataan Menteri Kanan berkenaan yang akan memberi kesan terhadap kelangsungan (survival) sekolah-sekolah swasta, terutamanya yang tidak berorientasikan keuntungan seperti sekolah-sekolah di bawah rangkaian IKRAM MUSLEH.

Seperti dimaklumi, kos operasi sekolah persendirian adalah bergantung hampir sepenuhnya kepada yuran-yuran pengajian sekolah setiap bulan. Sebahagian besar daripada pendapatan ini diperuntukkan kepada penggajian guru dan staf sekolah. Bagi sekolah-sekolah yang berorientasikan kebajikan seperti sekolah-sekolah di bawah rangkaian IKRAM MUSLEH, kemungkinan gulung tikar amat besar jika ibu bapa tidak membayar yuran bulanan seperti yang ditetapkan.

Sekolah persendirian telah akur dengan arahan-arahan pihak kerajaan, Kementerian Pendidikan Malaysia (KPM) dan Kementerian Kesihatan Malaysia (KKM) khususnya berkaitan Perintah Kawalan Pergerakan (PKP) yang menyebabkan sekolah terpaksa ditutup dan guru tidak dapat melaksanakan PdPC bersemuka seperti biasa. Pada 17 Mei 2020 yang lepas, Menteri Kanan (Kluster Keselamatan) sendiri mengingatkan bahawa sekolah-sekolah swasta dan antarabangsa tidak dibenarkan beroperasi.

Atas rasa amanah dan bertanggungjawab serta mengikut Surat Siaran KPM bertarikh 27 Mac 2020, sekolah-sekolah persendirian telah menjalankan pelbagai inisiatif dan inovasi dalam proses pendidikan termasuklah PdP, program kokurikulum dan program pentarbiahan pelajar secara maya. Hampir kesemua inisiatif dan inovasi tersebut dilaksanakan dalam talian semenjak tarikh mula PKP pada 18 Mac 2020 sehingga sekarang. Jelasnya guru-guru bukan sahaja menjalankan tugas mengajar malah lebih daripada itu.

Sekolah-sekolah ini juga telah akur dengan arahan bahawa mana-mana institusi tidak dibenarkan memberhentikan pekerjanya, malah pihak kerajaan telah menyediakan pelbagai bentuk bantuan bagi memastikan pemberhentian tidak dilakukan. Bukan mudah untuk sekolah-sekolah swasta memberhentikan guru, mengelakkan dari membayar gaji guru atau mengurangkan gaji apalagi apabila mereka tetap ditugaskan untuk menjalankan aktiviti PdPC walaupun secara dalam talian.

Sehubungan dengan itu, sukacita diingatkan bahawa pihak pendidikan swasta telah berganding bahu dengan pihak kerajaan dalam pembangunan negara (nation building) dengan memberi perkhidmatan pendidikan yang berkualiti. Tambahan pula, pihak pendidikan persendirian/swasta (di pelbagai peringkat) telah menyediakan lebih 100,000 peluang pekerjaan kepada rakyat. Pengalaman dan kepakaran pihak pendidikan persendirian/swasta (di pelbagai peringkat) juga dikongsikan dengan pihak KPM bertujuan meningkatkan kualiti pendidikan secara berterusan.

Dengan ini, pihak IKRAM MUSLEH memohon YB Menteri Kanan Keselamatan akan perkara-perkara berikut:

1. Menarik balik kenyataan beliau berkaitan isu yuran pengajian pelajar sekolah swasta.

2. Mengiktiraf dan memberi sokongan penuh kepada usaha pendidikan swasta dalam pembangunan negara (nation building).

3. Membenarkan sekolah-sekolah swasta beroperasi dengan SOP sendiri dengan mengambil kira peraturan-peraturan yang ditetapkan oleh Majlis Keselamatan Negara, Kementerian Pendidikan Malaysia dan Kementerian Kesihatan Malaysia.

Prof Dr Omar YaakobPengerusi Jawatankuasa PendidikanPertubuhan IKRAM Malaysia


Malaysia kecam jualan senjata di Yaman

Perdana Menteri Malaysia, Tun Dr Mahathir Mohamad berkata, negara-negara itu malah berdiri atas nama demokrasi dan hak asasi manusia tetapi dalam masa yang sama terlibat dalam konflik di Yaman yang memasuki tahun keempat.

“Amerika Syarikat, Britain dan Perancis khususnya menyumbang kepada konflik di Yaman dengan penjualan senjata di rantau itu dengan nilai ribuan jutaan dolar dan senjata itu akhirnya digunakan untuk mengebom dan membunuh orang-orang awam termasuk kanak-kanak.”

“Negara yang membekalkan senjata yang digunakan untuk membunuh orang awam atau tempat-tempat awam seperti sekolah, hospital dan rumah, bersalah sama seperti jenayah pembunuhan beramai-ramai.”

“Ini sama sekali adalah sebuah hipokrasi kerana dalam masa yang sama mereka bercakap soal hak asasi manusia dan demokrasi,” ucap Menteri Luar Negeri, Dato’ Saifuddin Abdullah yang membaca kenyataan Perdana Menteri itu dalam program ‘Stand With Yemen’ pada Sabtu lalu.

Pada masa yang sama, Malaysia mengingatkan negara-negara ASEAN supaya tidak terlibat dalam persaingan kuasa negara-negara besar.

Campur tangan asing kuasa besar terhadap negara-negara Timur Tengah yang sedang berlaku sekarang ini perlu menjadi peringatan kepada negara-negara lain supaya tidak membiarkan ia berlaku.

Tambahnya, Malaysia akan bekerjasama dengan negara ASEAN untuk menaik taraf rangka kerja sedia ada.

“Kita akan memastikan persaingan antara Amerika Syarikat dan China tidak membawa kepada perpecahan serantau,” tambahnya.

Setakat ini, dianggarkan kira-kira lebih daripada 85,000 kanak-kanak mati akibat konflik bergolak di Yaman.

Menurut Pertubuhan Kesihatan Sedunia (WHO), Yaman sedang mengalami wabak taun tertinggi di dunia pada saat ini dengan 1.2 juta kes yang dilaporkan sejak 2017.

Peperangan di Yaman menyebabkan lebih daripada 3 juta rakyatnya meninggalkan tempat tinggal masing-masing dan tinggal di kem-kem pelarian malah melarikan diri ke negara lain termasuk Malaysia.

Dr Mahathir menggesa supaya kedua-dua puak yang terlibat dalam konflik itu mempertimbangkan cadangan untuk mengisytiharkan Hodeidah sebagai sebuah bandar terbuka yang selamat di bawah kawalan PBB untuk membolehkan bantuan kemanusiaan dibawa masuk.

“Pembunuhan perlu dihentikan. Sudah tiba masanya untuk membina semula Yaman,” katanya.

Malah, ucapan Dr Mahathir yang dibacakan Saifudin itu menempelak sikap negara Islam yang bekerjasama dengan Israel untuk menghancurkan negara Islam yang lain.

“Adakah kita tidak malu? Tidak punya maruah?” tambahnya.

Saifudin hadir dalam majlis itu untuk merasmikan Simposium dan Pameran Foto ‘Stand With Yemen’ di ISTAC di sini.

Ia dianjurkan oleh Suruhanjaya Hak Asasi Manusia (SUHAKAM), Pertubuhan IKRAM Malaysia (IKRAM), PATRIOTS dan NGO-NGO lain.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Farah Nabilah dinobat Tokoh Siswa Kebangsaan 2016

Hadiah wang tunai bernilai RM3,000, trofi dan sijil serta sebuah motosikal tajaan Modenas telah disampaikan oleh Menteri Pendidikan Tinggi, YB Dato’ Seri Idris Jusoh dalam Majlis Anugerah Tokoh Siswa 2016 di Dewan Sultan Iskandar, Universiti Teknologi Malaysia (UTM) di sini malam tadi.

Farah Nabilah menyampaikan ucapan ketika menerima Anugerah Tokoh Siswa Kebangsaan 2016

Selain anugerah utama, beliau turut memenangi kategori Anugerah Pemimpin Majlis Perwakilan Pelajar yang membawa pulang wang tunai sebanyak RM1,000, Biasiswa Tokoh Siswa, trofi dan sijil.

Haji Shahrul Aman Mohd Saari, Naib Presiden IKRAM mengucapkan setinggi-tinggi tahniah kepada Farah Nabilah atas penerimaan anugerah tersebut.

“Semoga dengan kemenangan anugerah ini dapat memberi nilai tambah yang baik dalam menggerakkan agenda perubahan dan transformasi negara,” kata beliau yang juga merangkap Pengerusi Majlis Pemuda IKRAM.

Selain menjadi aktivis IKRAM Siswa, Farah Nabilah turut aktif di medan belia sebagai Setiausaha Sekretariat ASEAN Young Leaders Forum (AYLF) Malaysia yang menjadi platform suara anak muda memperjuangkan isu-isu serantau.

Majlis Anugerah Tokoh Siswa 2016 adalah bertujuan memberi pengiktirafan dan penghargaan terhadap kejayaan individu dan badan persatuan mahasiswa dalam pengurusan organisasi dan pelaksanaan program.

Program ini juga diharapkan dapat menjadi suntikan motivasi yang positif serta peluang kepada mahasiswa dalam pembangunan bakat untuk menjadi insan yang cemerlang dan holistik selaras dengan Pelan Pembangunan Pendidikan Malaysia 2015-2025 (Pendidikan Tinggi).

Sebanyak 15 anugerah mengikut kategori dipertandingkan dengan satu anugerah utama direbut iaitu Anugerah Menteri Pendidikan Tinggi sekali gus dinobatkan sebagai Tokoh Siswa Kebangsaan.

Sebelum ini, Muhammad Fikri Ahmad, bekas Presiden Majlis Perwakilan Pelajar (SRC) UIAM dan juga aktivis IKRAM Siswa turut menerima Anugerah Tokoh Siswa Kebangsaan bagi tahun 2013.


IKRAM Kunjungi Menteri Agama, Perkenal Negara Rahmah

PUTRAJAYA – Pertubuhan IKRAM Malaysia (IKRAM) telah melakukan kunjungan hormat kepada Menteri di Jabatan Perdana Menteri (Hal Ehwal Agama), YB Senator Datuk Hj Idris Hj Ahmad, di pejabat beliau pada Rabu, di sini.

Kunjungan tersebut bertujuan memperkenalkan NGO IKRAM dan visinya menjadikan Malaysia Negara Rahmah serta aktiviti-aktivitinya sebagai rakan strategik pembinaan negara.

Kemudian, ia diikuti dengan perbincangan pelbagai isu dan solusi membabitkan kepentingan umat Islam di Malaysia, serta meneroka peluang-peluang kerjasama dengan Jabatan Perdana Menteri (Hal Ehwal Agama).

Antara isu-isu yang dibincangkan ialah tentang zakat, wakaf, sistem sedekah, pemerkasaan asnaf, pendidikan, ajaran sesat, perundangan dan hiburan.

“Pada pertemuan ini, kami dapat saling bertukar pandangan dan berkongsi idea daripada sudut pandang NGO-NGO seperti IKRAM yang tidak lain tidak bukan bagi kepentingan Hal Ehwal Agama dan penyatuan ummah.”

“Semoga hubungan dan kerjasama antara kerajaan Persekutuan dan NGO-NGO dapat terus diperkukuh demi manfaat kepada masyarakat dan umat Islam di Malaysia,” kata Datuk Hj Idris dalam satu hantarannya.

Delegasi IKRAM diwakili Presiden Hj Badlishah Sham Baharin, Timbalan Presiden Dato’ Dr Hassan Basri Awang Mat Dahan, Ahli Jawatankuasa Pusat Hj Ainullotfi Abdul Latif dan Ustaz Dr Syazalie Hirman Ahmad Najib.

Delegasi IKRAM turut merakamkan penghargaan kepada Datuk Hj Idris atas kesudian menerima kunjungan mereka.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rayuan Ramadan 1444 H Perkenal Tiga Tabung Khas

SERI KEMBANGAN – Sempena bulan Ramadan yang bakal tiba tahun ini, Yayasan Ikram Malaysia memperkenalkan tiga tabung khas dalam kempen Rayuan Ramadan 1444 H.

Tabung tersebut ialah Tabung Tajaan Iftar & Sahur (Pakej A), Tabung Tajaan Pek Ramadan Asas (Pakej B) dan Tabung Sedekah (Pakej C), yang akan disalurkan kepada individu dan keluarga yang memerlukan.

“Sumbangan akan dilakukan sepanjang bulan Ramadan oleh sukarelawan kami di seluruh negara,” menurut laman Yayasan Ikram Malaysia dalam satu hantarannya.

Tambahnya, bagi Pakej A bernilai RM39 dalam bentuk juadah berbuka puasa dan sahur, sumbangan boleh disalurkan di pautan https://www.billplz.com/Tiftarsahur.

Sumbangan Pakej B pula bernilai RM50 bagi setengah pek bantuan keperluan makanan asas, boleh disalurkan melalui pautan https://www.billplz.com/pekramadhan.

Di samping itu, sumbangan Pakej C boleh disalurkan seikhlas hati di pautan https://www.billplz.com/tsedekah.

Selain bayaran sumbangan secara dalam talian, penyumbang budiman juga boleh menyalurkan derma melalui akaun Yayasan Ikram Malaysia (Maybank 562142404402) dengan rujukan ‘Infaq Ramadan’.

Pada tahun lalu, program Rayuan Ramadan telah berjaya mengumpulkan sumbangan orang ramai berjumlah RM534,021.85 dengan agihan pelbagai bentuk bantuan untuk masyarakat yang memerlukan.

Info lanjut kempen dan yayasan ini boleh dilayari di laman Facebook rasmi Yayasan Ikram Malaysia.

Daripada Muadz bin Jabal r.a. Bahawa Rasulullah SAW bersabda: “Sedekah dapat menghapus dosa sebagaimana air memadamkan api.” (HR Tirmidzi, No. 2616, Hadis Hasan)


Antara siakap, senohong, gelama dan ikan duri

Pembayang pantun yang menggunakan nama-nama ikan yang biasa menjadi santapan orang ramai, secara tidak langsung menggambarkan betapa maksud pantun yang hendak disampaikan juga sesuatu yang sering berlaku dan tidak asing lagi. Ikan–ikan ini juga dikatakan daripada jenis pemangsa yang menggunakan pelbagai kaedah untuk memperdayakan mangsanya yang diburu.

Pembayang yang dipilih – ikan siakap dan ikan senohong (nama lain: ikan kurau atau ikan senangin) membawa bayangan ritma kepada satu perbuatan buruk yang hendak diketengahkan dalam pantun klasik ini iaitu bercakap bohong. Sementara pembayang ikan duri pula menjurus kepada satu lagi perbuatan keji iaitu mencuri.

Yang lebih menarik, ikan gelama menjadi pembayang kepada kata penghubung (lama-lama) yang menggambarkan hubung kait antara dua perbuatan tersebut. Pantun tersebut begitu mudah untuk difahami maksudnya. Sekiranya seseorang itu sering bercakap bohong berulang kali dalam tempoh masa yang panjang dan lama, akhirnya dia akan mudah pula melakukan perbuatan mencuri tanpa rasa bersalah.

Sebenarnya, pembohongan dan perbuatan mencuri tergolong dalam kategori amalan pecah amanah. Berbohong adalah perbuatan yang berlawanan dengan berkata benar, sementara mencuri pula bertentangan dengan sifat amanah dalam menjaga hak orang lain.

Perbuatan berbohong, menipu, memperdaya dan mencuri hak orang lain akan membawa kepada krisis kepercayaan yang serius dalam masyarakat. Semua orang akan hidup dalam ketakutan dan curiga, tidak tahu siapa yang boleh dipercayai lagi.

Masyarakat terpaksa meningkatkan kewaspadaan dalam menjaga keselamatan diri, keluarga, harta benda dan kedudukan kerana yakin ada sahaja pemangsa yang sedang mengintai-intai peluang, mencari mangsa untuk dibohongi dan ditipu, dirampas hak peribadi tanpa belas kasihan.

Mengapakah seseorang itu berbohong? Apakah yang menghalang dirinya daripada berkata benar dan jujur menjelaskan duduk perkara sebenar? Kebanyakan pembohongan dan penipuan dilakukan kerana individu itu mahu melepaskan diri daripada dihukum dan didenda, didedahkan aib dan kesalahannya di depan khalayak ramai, mendapatkan sesuatu ganjaran yang diidam-idamkan, melindungi orang lain, melakukan eksploitasi dan memperkukuhkan kawalan atau cuba meraih pengaruh dan kuasa daripada orang bawahannya.

Kadangkala tabiat berbohong dan menipu sudah mendarah daging, sehingga individu tersebut sudah tidak rasa bersalah, malahan sudah merasakan kebohongan tersebut menjadi suatu kebenaran yang diyakininya.

Apakah faktor yang mendorong seseorang itu mencuri dan merampas hak orang lain yang bukan miliknya? Perasaan tamak haloba boleh menguasai diri seseorang yang mahu mendapatkan sesuatu yang diinginnya, namun ia berada di luar batas kemampuan. Helah dan tipu daya digunakan untuk mendapatkan juga apa yang diidam-idamkan, tanpa diketahui atau dikesan oleh orang lain.

Si pencuri semakin lama merasa ‘kebal’ apabila tiada siapa yang menyedari perbuatannya atau dapat menangkapnya. Sering kali juga si pencuri akan terus berbohong untuk menyelamatkan dirinya. Bermula daripada benda-benda kecil seperti sebatang pen atau pemadam pensil, si pencuri akan semakin berani mencuri dalam skala yang lebih besar lagi.

Hari ini, berbohong sudah menjadi mainan hidup seharian. Ibu dan bapa sering berbohong kepada anak-anak, suami menipu isteri begitu juga sebaliknya. Anak-anak pula khususnya remaja kerap menipu ibu bapa, guru dan penjaga. Orang bawahan sengaja curi tulang dan memperdayakan majikan.

Majikan pula mengambil kesempatan atas kesulitan, kesusahan dan desakan hidup pekerjanya. Pemimpin mempergunakan pengikut dengan menabur janji palsu yang tidak pernah ditepati. Terlalu banyak penipuan melibatkan interaksi digital dalam bentuk penyamaran dan transaksi palsu yang menyebabkan kerugian yang besar.

Bila sudah terlalu biasa dengan penipuan, amat mudah untuk seseorang itu mengambil dan mencuri sesuatu yang bukan haknya. Bukan setakat wang tunai dan barangan sahaja, idea, karya kreatif, identiti individu dan harta intelek juga turut dicuri.

Apa yang membimbangkan, ketirisan yang berlaku daripada dana awam disebabkan tipu helah dan muslihat golongan yang diberi amanah untuk menjaga kepentingan rakyat jelata dan negara. Ibarat mengharapkan pagar, pagar yang makan padi.

Sifat tanggungjawab dan amanah juga semakin terhakis. Apabila pecah amanah berlaku dalam kalangan barisan pimpinan tertinggi dalam organisasi, fenomena itu pasti tersebar ke peringkat bawahan pula.

Hancurlah negara sekiranya barah krisis integriti ini terus bermaharajalela tanpa kawalan. Menjadi tanggungjawab semua untuk memastikan gejala kerakusan dan ketamakan tidak terus menghakis tunjang integriti dalam negara ini. Integriti bermula daripada diri sendiri!

Profesor Datuk Dr Harlina Halizah SirajAhli Dewan Perwakilan NasionalPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kesal dengan kebocoran kertas Sains UPSR 2014

Pertubuhan IKRAM Malaysia (IKRAM) merakamkan rasa kesal dengan perbuatan tidak bertanggungjawab pihak yang telah membocorkan soalan kertas Sains UPSR 2014.

Kejadian ini telah menunjukkan kegagalan serius dalam integriti sistem peperiksaan awam negara kerana terdapat pihak yang terlibat dalam menguruskan kertas ini bersikap tidak amanah serta mementingkan diri sendiri.

IKRAM mengecam tindakan dan sikap seperti ini kerana ia:

1. Boleh menyebabkan kesan psikologi negatif terhadap murid-murid calon peperiksaan yang berasa kecewa dan patah semangat untuk melakukan yang terbaik.2. Memberi contoh yang buruk kepada para pelajar apabila ada pihak mengesampingkan integriti demi keuntungan jangka pendek.3. Memberi gambaran seolah-olah aspek penerapan nilai-nilai murni dalam pendidikan tidak terpakai untuk orang dewasa.4. Melibatkan perbelanjaan tambahan yang besar akibat penangguhan peperiksaan dan penggubalan serta pengurusan kertas baru.

Dengan ini, IKRAM menggesa pihak berkuasa supaya:

1. Menjalankan penyiasatan segera dan mengumumkan keputusan penyiasatan.2. Mengambil tindakan tegas dan mengenakan hukuman yang berat sekiranya terbukti bersalah, agar ia menjadi pengajaran kepada semua.

IKRAM juga menyeru Lembaga Peperiksaan khususnya, dan Kementerian Pendidikan Malaysia amnya, untuk:

1. Mengkaji semula Peraturan Tetap Operasi (SOP) pengurusan dan keselamatan pengendalian semua urusan peperiksaan awam dan mengambil langkah-langkah pembaikan segera agar perkara seperti ini tidak berulang.

2. Memastikan hanya mereka yang amanah terlibat dalam penggubalan dan pengurusan kertas peperiksaan.

3. Memberi penekanan dan meningkatkan usaha pembentukan jati diri dan keperibadian mulia, baik dalam kalangan para pelajar atau para pendidik dan kakitangan Kementerian.

3. Mengkaji semula falsafah dan pelaksanaan sistem pendidikan Malaysia yang terlalu berorientasikan peperiksaan awam.

Semoga dengan langkah-langkah yang bakal diambil ini dapat mengembalikan kepercayaan seluruh pelajar serta warga pendidikan terhadap kewibawaan Kementerian Pendidikan Malaysia.

Prof Dr Omar bin YaakobPengerusi Jawatankuasa Pendidikan IKRAM


Piala Dunia Qatar 2022: Maghribi Melakar Sejarah

Hanya dengan dua kemenangan lagi pasukan Maghribi cuba untuk merangkul Piala Dunia Qatar 2022. Pasukan tersebut belum dapat dikalahkan dan hanya dibolosi dengan hanya satu gol sendiri di peringkat kumpulan.

Maghribi menjadi pasukan dari negara Afrika dan Arab, bahkan negara Muslim yang pertama layak ke peringkat separuh akhir Piala Dunia sejak 92 tahun.

Maghribi telah melakar sejarah Piala Dunia apabila berjaya menumpaskan gergasi-gergasi bola sepak seperti Belgium di peringkat kumpulan, Sepanyol di peringkat kalah mati dan Portugal di suku akhir.

Pasukan yang digelar Singa Atlas ini bakal berdepan dengan satu lagi kuasa besar bola sepak dan penyandang Piala Dunia 2018, Perancis di peringkat separuh akhir pada Rabu.

Jika mereka berjaya mengatasi Perancis, pasukan kendalian Walid Regragui bakal berdepan dengan Argentina, juara Piala Dunia 1986 pada Ahad ini di peringkat akhir.

Tidak ramai yang percaya bahawa pasukan yang menduduki ranking ke-22 dunia FIFA ini mampu sampai ke tahap ini, tetapi kini keyakinan tersebut semakin melonjak bagi pasukan itu dan dalam kalangan penyokong di Qatar, Maghribi dan seluruh dunia.

Mampukah Maghribi meneruskan kejayaan mereka menentang Perancis?

Sudah pasti mereka akan menggunakan taktik yang sama dalam kejohanan ini, menyekat serangan demi serangan pasukan Perancis, termasuk penyerang Kylian Mbappe di samping mengadakan serangan balas. Pertahanan Maghribi bakal diuji.

Mbappe, yang mendahului lima gol dalam kejohanan ini dilihat mampu merobek pertahanan Maghribi dengan bantuan Olivier Giroud and Antoine Griezmann yang beraksi dengan baik di Qatar.

Al Jazeera melaporkan bahawa jurulatih Regragui berkata bahawa para pemainnya tidak sepatutnya terinspirasi untuk mara ke peringkat akhir, bahkan untuk memenanginya.

“Dalam sidang media tiga atau empat perlawanan lalu, saya ditanya jika kami boleh memenangi Piala Dunia, dan saya jawab,’Mengapa tidak?’ Kami boleh bermimpi. Mengapa kami tidak boleh mengimpikannya? Jika kamu tidak bermimpi, kamu tidak pergi ke mana,” katanya selepas kemenangan Maghribi ke atas Portugal.

“Ia tidak memerlukan kos untuk mempunyai impian. Negara Eropah sudah biasa memenangi Piala Dunia,” tambah beliau.

Atas kertas, sudah pasti Perancis yang berada di ranking keempat bola sepak dunia mampu memenangi perlawanan ini. Namun, dengan prestasi semasa Maghribi, tiada yang mustahil Perancis boleh ditumbangkan sebagaimana Sepanyol dan Portugal.

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apa yang Ikhwanul Muslimin kehendaki?

Dalam tempoh lebih daripada lapan dekad, Ikhwanul Muslimin secara konsisten mengetengahkan agenda perubahan dan reformasi yang berperingkat-peringkat ini. Prinsip kami amat jelas sejak penubuhan gerakan ini pada tahun 1928,  tegas untuk menolak keganasan. Selama tiga puluh tahun yang lalu kami memberikan cabaran yang besar tetapi secara aman kepada parti Hosni Mubarak, Parti Demokrasi Kebangsaan sambil kami menyuarakan dan memperjuangkan nasib golongan rakyat yang telah dipinggirkan demi menghadapi rejim Mubarak yang menindas.

Kami telah berulang kali berusaha menyertai proses dan sistem politik yang ada tetapi usaha ini telah ditolak atas alasan Ikhwanul Muslimin adalah organisasi yang diharamkan di Mesir sejak tahun 1954. Tetapi,  jarang sekali disebut bahawa Mahkamah Pentadbiran Mesir pada Jun 1992 telah menyatakan tidak ada asas undang-undang untuk mengharamkan pertubuhan kami.

Dalam arus kebangkitan rakyat Mesir, kami dijemput untuk terlibat dalam pelbagai rundingan mengenai peralihan kuasa secara aman. Bersama wakil-wakil pembangkang yang lain, baru-baru ini kami menyertai perbincangan bersama Naib Presiden Omar Suleiman. Kami datang tanpa sebarang agenda tersendiri – agenda kami ialah untuk rakyat Mesir, yang telah kami nyatakan dengan tegas sejak awal kebangkitan rakyat lagi.

Matlamat kami ialah mencapai reformasi dan hak-hak semua rakyat, bukan hanya untuk Ikhwanul Muslimin, dan bukan hanya untuk orang-orang Islam tetapi semua rakyat Mesir. Kami tidak berhasrat untuk mengambil peranan yang dominan dalam peralihan politik akan datang.

Sementara kami bersikap terbuka terhadap rundingan, kami ingin terus menegaskan tuntutan rakyat yang mesti dipenuhi sebelum sebarang perundingan serius ke arah kerajaan baru. Rejim Mubarak (telah diturunkan, penterjemah) belum menunjukkan komitmen serius untuk memenuhi tuntutan rakyat ini.

Sambil negara Mesir menuju ke arah kebebasan, kami tidak bersetuju terhadap dakwaan bahwa opsyen yang ada bagi Mesir hanyalah kerajaan sekular, demokrasi liberal atau teokrasi yang autokratik. Demokrai liberal sekular ala Amerika dan Eropah dengan penolakan agama dalam kehidupan awam bukanlah model sebenar kepada demokrasi yang sah.

Di Mesir, agama terus menjadi bahagian yang penting dalam budaya dan kehidupan. Menuju ke hari depan, kami bertekad untuk membentuk negara sivil yang demokratik yang berasaskan ukuran kebebasan dan keadilan yang sejagat, yang menjadi nilai asas kepada Islam. Kami berpegang kepada demokrasi bukan sebagai konsep asing yang perlu diselaraskan dengan tradisi kami tetapi sebagai prinsip dan objektif yang selaras dengan Islam malahan menguatkan lagi asas-asasnya.

Kezaliman pemerintah kuku besi mesti disingkir untuk pelaksanaan reformasi yang segera, komitmen terhadap perubahan dan jaminan kebebasan kepada semua dan peralihan kepada demokrasi. Ikhwan Muslimin berdiri teguh di belakang tuntutan-tuntutan seluruh rakyat Mesir ini.

Reformasi yang lancar dan berperingkat mesti bermula sekarang. Ia mesti bermula di atas syarat-syarat yang telah dituntut oleh jutaan rakyat Mesir selama beberapa minggu lalu. Perubahan tidak berlaku dalam satu malam tetapi tuntutan kepadanya adalah sekarang – dan ia akan membawa kita kepada asas baru dalam keadilan dan kemajuan.

(Essam El-Errian adalah ahli Majlis Penasihat Ikhwanul Muslimin di Mesir.)


Ke Arah Negara Rahmah Yang Mesra Kesihatan Mental Golongan Pekerja

Pertubuhan IKRAM Malaysia (IKRAM) mengucapkan selamat menyambut Hari Kesihatan Mental Sedunia (10 Oktober 2017). Tema Hari Kesihatan Mental Sedunia pada tahun ini ialah Mental Health in the Workplace atau Kesihatan Mental di Tempat Kerja.

IKRAM menyokong usaha-usaha semua pihak dalam memberi kesedaran mengenai kepentingan kesihatan mental di tempat kerja.

IKRAM percaya kepada pembangunan insan yang menyeluruh merangkumi kesihatan fizikal, kesihatan mental, kesejahteraan sosial dan kesihatan spiritual pekerja atau aktivis dalam mana-mana organisasi dan NGO.

Penurunan prestasi kerja dan penurunan kesejahteraan diri pekerja boleh berlaku apabila pembangunan psikospiritual tidak seimbang dengan pembangunan fizikal dan sosial.

Seperti dilaporkan dalam akhbar Berita Harian (9 April 2017), Kajian Kesihatan dan Morbiditi Kebangsaan 2015 menunjukkan seramai 4.2 juta rakyat Malaysia berusia 16 tahun ke atas (yang biasanya merupakan golongan pekerja) atau 29.2% populasi negara, menghidap pelbagai masalah mental iaitu peningkatan sebanyak 11.2% berbanding tahun 2006.

Fenomena ini sangat membimbangkan dan tindakan segera harus dilaksanakan untuk mengekangnya.

Sesuai dengan tema Hari Kesihatan Mental Sedunia tahun 2017 tentang Kesihatan Mental di Tempat Kerja, IKRAM menyeru pihak-pihak berwajib menganggap para pekerja dan aktivis mereka sebagai aset dan memberi keutamaan kepada tindakan-tindakan yang boleh mengelak daripada terjadinya kecederaan psikospiritual kepada mereka, sepertimana dijaga mereka daripada kecederaan fizikal.

Tindakan-tindakan ini termasuklah mengkaji dan menilai semula polisi, amalan dan budaya berkaitan pengurusan sumber manusia, pembangunan sumber manusia, pengurusan tingkah laku berorganisasi, perubahan dan pembangunan organisasi, serta pengurusan keselamatan/kesihatan pekerjaan, yang boleh mempengaruhi psikospiritual pekerja dan aktivis.

Sebagai sebuah NGO, IKRAM sejak awal penubuhannya telah berusaha bersungguh-sungguh untuk mengintegrasi perspektif kesejahteraan psikospiritual dalam aktiviti tarbiah aktivisnya dan aktiviti dakwah dan kebajikan kepada masyarakat.

Antara tindakan-tindakan spesifik yang telah dan sedang dilaksanakan oleh IKRAM sebagai manifestasi rasa prihatin dan rahmah terhadap pekerja dan aktivisnya ialah menubuhkan pusat-pusat kaunseling di beberapa negeri khusus untuk ahli-ahli IKRAM dan melatih sebahagian ahli-ahli IKRAM dengan skil pertolongan cemas kesejahteraan psikospiritual.

Dengan ini, IKRAM ingin mencadangkan supaya semua pihak untuk:

Semoga usaha-usaha ini akan membantu mewujudkan tempat kerja yang rahmah-pekerja serta NGO yang rahmah-aktivis, ke arah Malaysia sebagai sebuah negara rahmah, insya-Allah.

Dr. Hj. Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…